text:
Mbere ya 1959, abategetsi bari ku ngoma bari mu bwoko bw’abatutsi. Abahutu bari baragizwe abacakara. Bari abagaragu cyangwa abaja. Ibyo bakabikora kugira ngo barebe uko baramuka kuko iyo utabaga ufite umuntu uguhatse ntacyo wabaga uri cyo.
Ubuhake mu magambo make
Uwaguhakaga, yitwaga shobuja. Uhatswe akaba umugaragu. Umutware kugeza ku mwami, bagiraga abagaragu benshi bakora imirimo inyuranye : guheka umutware, kumuhingira, kubaka inkike (clôture), kuragira inka, kumutwaza itabi n’agaciro,… Iyo umutware yabaga yishimiye imirimo wakoze yaguhaga inka. Yakugilira imbabazi ugataha ugasubira iwawe, umuhungu wawe akaza kugusimbura. Nawe agahakwa kugira ngo nawe azabone inka.
Guhakwa ukaba mu rugo rw’umutware, babyitaga « gufata igihe ». Iyo umutware yaguhaga inka, babyitaga ko yakugabiye. « Kugaba » rero kari akarima k’umutware kuko niwe wabaga afite ibyo atanga.
Ingaruka zo guhakwa
Kubera ko umugaragu yabaga kwa shebuja, yarakoraga umunsi n’ijoro, agategereza ko bamugabulira. Abatetsi b’umutware
(abanyagikari) n’abatanga inzoga (abafashi cyangwa abaziritsi) babaga nabo bafite ububasha bwabo. Iyo umutware yabaga yabonye ifunguro rye, abandi baryaga ibiryo bageneye abagaragu, bidahagije, ndetse utaba witwara neza ku batetsi ntubibone. Umugaragu rero yahoraga mu ntambara y’ibiryo kandi ari umugabo wubatse. Ariko nta kundi yari kubigenza kuko yagombaga kubaho. Byatumye rero abahutu aribo bari abagaragu babacira ho umugani ko bagira inda nini.
Umutware cyangwa umwana we babaga baragiye mw’itorero, aho biga ibijyanye n’ubutegetsi. Naho umugaragu, yirirwaga mu mirimo, nta gihe yagiraga cyo gutekereza ejo hazaza. N’umwana weni uko kuko iyo se atabaga agishoboye imirimo y’amaboko, umuhungu we yazaga kumusimbura, nawe agaheranwa n’iyo mirimo y’uburetwa. Mutekereze mbese ibiriho ubu. Umugabo uri muri TIG, nta gihe agira cyo gutekereza ku wundi mushinga w’ubuzima. N’umwana we nawe ubutegetsi burangajwe imbere na FPR bwamubwiye ko agomba gusaba imbabazi umututsi kubera ibyaha se yakoze. Murumva ko ari umwana ari se bose barahungeswe, nta mwanya bafite wo gutekereza ku bindi uretse kurara umutima uhagaze batazi ko ejo buzacya. Ibyo byose, byatumaga abo batware bishongora bavuga ko umuhutu adatekereza, ko adashishoza.
Guhakwa byaherekezwaga n’ingeso mbi yo kubeshya, kubeshyera abandi no gusebanya. Ngo « ukuri wabwiye shobuja ukumuhakishwaho ». Naho kubeshyera bandi, umugaragu, kugira ngo shebuja amurebe neza, yabeshyeraga bagenzi be (ikinyoma ni igitsinze), cyangwa akabasebya ngo yibonekereze.
Ikindi ubuhake bwazanye ni umususu. Umugaragu yabaga yahungeswe. Agahora afite ubwoba budasonutse, yigengesereye ngo atagira icyo yica agakubitwa ibiboko. Ubu mu Rwanda umwana w’umututsi abona aho abahutu bicaye akabwira bagenzi be ati nimurebe uko ngiye gukanga abahutu. Akabegera ati ; « Sha ko mbona munywa byeri nyinshi mwararwanye?Amafaranga mwayakuye he? Ntabwo muri « Haduyi » (umwanzi) Ese ubundi muri 94 mwari he? Mugomba kwisobanura. Mu kanya ndaje tubisuremo kuko ibyanyu ntibisobanutse ». Abo bahutu bagatitira, babona asubiye inyuma, bakanyonyomba.
Ubuhake bw’inka
Twabonye ko iyo umugaragu yabaga acyuye igihe » (kurangiza ubuhake ugasimburwa n’umwana wawe), shobuja yamuhaga (yamugabiraga) inka. Iyo nka yabaga yarayikoreye igice kinini cy’ubuzima bwe. Ikibabaje ni uko iyo nka, shobuja yashobaraga kuyisubiza igihe cyose ashakiye. Babyitaga « kunyaga ». Umutware iyo yamunyagaga yitwaje ko atakiyoboka, yoherezaga abantu ya nka bakayitwara. Bavugaga ko « yakunyaze ». None se muri « Gira inka » ya perezida Kagame ntihari abanyagwa inka bahawe mu buryo budasonutse ?.
Guhakwa no guhakilizwa muri iki gihe
Abatware ba kera cyangwa abana babo nibo bari ku butegetsi kuva muri 1994 ubwo bagize abanyarwanda ingaruzwamuheto. Paul Kagame, umututsi w’umwega ni nk’umwami. Arahaka, akagaba, akanyaga. Abahutu nabo bakayoboka.
Dore ingero nkeya zifatika :
= Jean Damascène Ntawukuriryayo, yize i Burayi ajya mu Rwanda Inkotanyi zimaze kwifatira igihugu, arayoboka ari mw’ishyaka PSD.
Muri 2003, ubwo habaga amatora ya prerezida, iryo shyaka mu guhakwa ngo rihabwe imyanya, ryavuze ko abayoboke baryo bazatora Paul Kagame w’ishyaka FPR-Inkotanyi. Ntawukuriryayo yagabiwe umwanya wa ministre muri ministeri y’ubuzima. Akeza umwami Kagame karahava. Muri 2010, ariyamamaza ngo apinganwe na Kagame ariko ryari ikinamico ngo Kagame azatorwe bavuge ko yarushanyizwe n’abandi. Kagame yabonye amajwi arenga 90 kw’ijana. Atowe bwa kabiri, agabira Ntawukuriryayo kuba perezida wa Sena. Ejobundi, sinzi uko byagenze, agomba kuba yariyumvisemo ubuhangange ntakomeze kuyoboka, Kagame aramunyaga.
= Pierre Célestin Rwigema ni umuhutu nawe w’inda nini. Ubwo FPR yari igeze i Kabuga, mu
nkengero za Kigali muri 1994, yazishyiriye amakarito ya shampanye yari yarasahuye, ngo abaha ikaze mu rwa Gasabo. Kubera kuyoboka rugikubita, umwami Kagame yamugabiye ministeri. Bidatinze amugira ministiri w’intebe kubera ko yari yatabye mu nama Faustin Twagiramungu akajya kumuvugaho amagambo kwa Kagame. Akoreshwa gusenya ishyaka rye MDR, atanga impamvu zo kurica burundu.
Ntibyatinze Kagame aramunyaga, undi arangara ajya muri Amerika, indanini iranga aratahuka, arashinyagulirwa, ariko ati « mpemuke ndamuke ». Ejo bundi Atlanta, muri urwo rwego rwo guhakwa, yasabye imbabazi kandi ashima ngo ukuntu bamwakiriye agarutse mu Rwanda. Ngibyo bya bindi by’abahutu byo kudatekereza.
= Pierre Damien Habumuremyi nawe yakubise inkoro bamugira ministiri w’intebe. Yakeje umwami kugeza igihe avugiye mu ruhame ko
Kagame ariwe wenyine ukorera igihugu , ko abandi bategetsi ntacyo bakora. Ariko ngo akajya anyura impande, akaba nk’umugaragu w’injajwa, akibagirwa ko kuregana biherekeza ubuhake. Baramuvuze kwa shebuja ahita amunyaga.
= Bonifasi Rucagu. Ni umwe mu bahutu bazi guhakwa byahebuje. Yewe kugeza ubu aracyari kw’ibere nubwo bamugera amajanja ariko bigera ku mwami Kagame ati : « Mundekere umugaragu ».Ubu niwe ushinzwe intore aho ziva zikagera. Yari muri MRND ivuguruye none ubu arakomeye mu cyama cya FPR. Azi kunoza ubuhake ku buryo agifitiwe icyizere. Ariko ntako aba tagize ngo yibonekereze mu maso y’umwami Kagame.
= Anastase Gasana. Uyu muhutu afite amanyanga ahanitse. Yari mu bucurabwenge bwa MRND, ahita ahindura ati ndi MDR. Arangije ati ndi FPR. Ariko mwene Rutagambwa n’intasi ze baba bakurikira. Baramugabiye biratinda ariko basanga ari umugaragu urimanganya. Baramunyaga ari ambasaderi muri Amerika yanga kugaruka mu Rwanda. Ubu arimo arashora amagambo yo gukeza Kagame ngo arebe ko yakwongera kumugabira. Reka tubitege amaso.
Abahatswe, bakagabirwa, bakanyagwa ni benshi. Ntitwakwibagirwa Stanley Safari. Yaravuze ararogotwa ariko amaherezo baramunyaga ahubwo bashaka no kumushyira ku ngoyi arahunga.
No mu rubyiruko uwo muco wo guhakwa warwinjiyemo. Ari Evode Uwizeyimana, ari Alain Patrick Ndengera (Canada) wumva ngo ko Paul Kagame ariwe wenyine ushobora gutegeka u Rwanda, ari Edouard Bamporiki, Olivier Nduhungirehe, …, bose barimo barakeza umwami Kagame bashyizeho umwete.
Umunyarwanda yaravuze ngo : « Itabi ry’i Bugoyi ni kaburabuza! »
E. Mugisha


c: text/html

text:
Abasaserdoti bafite inshingano yo gutanga umugisha mu izina ry’Imana kugira ngo igihugu kigire amahoro.
Umwaka w’2011 urahise, umwaka mushya w’2012 uraje. Nta kindi umuntu yakwifuriza Abanyarwanda uretse umugisha no kurindwa n’Imana yonyine. Kuva kera cyane Abasaserdoti b’Abayahudi bafite inshingano yo guha rubanda umugisha mu ntangiriro ya buri mwaka mushya. Dore amagambo bakoresha :
«Uhoraho abwira Musa ati : Dore ibyo uzabwira Aroni n’abahungu be : Abayisiraheli muzajye mubaha umugisha muvuga muti :
Uhoraho aguhe umugisha kandi akurinde !
Uhoraho akurebane impuhwe kandi agusakazemo inema ze !
Uhoraho akwiteho kandi aguhe amahoro!
Nguko uko bazambariza izina ryanjye ku Bayisraheli, nanjye mbahe umugiha » (Ibarura 6, 22-27).
1.Guhabwa umugisha n’Imana bivuga iki ?
Ijambo umugisha ni igisobanuro cy’ijambo ry’igifaransa “benediction” ,iri naryo rikaba rituruka ku kilatini “bene dicere” =dire du bien= kuvuga umuntu neza !
Imana ihora ivuga umuntu neza, ikamuvuga ibyiza gusa, ikamwifuriza icyiza cyonyine. Imana ihora yifuriza buri wese muri twe icyamugirira neza.
Aha kandi dukwiye kumva ko Imana itajya yifuza ikintu ngo ikibure, kuko icyo ivuze gihita kibaho ! Iyo Imana ikuvuze neza uba ugira amahirwe kuko biguhama!
Gusa na none ntidukwiye kwibeshya ngo twibwire ko Imana itsindagira umuntu umugisha wayo ku ngufu ! Buri wese afite ubwigenge bwo kwakira umugisha w’Imana cyangwa akawanga! Nk’uko n’iyo izuba ryava rigasizora, umuntu ashobora kurihunga akiyicarira mu gacucu, n’umugisha w’Imana umuntu ashobora kuwuhigika akihitiramo kubaho nk’ikivume: agakora ibibi byinshi, akavumwa n’abantu, aho anyuze hose bakamuha induru, ari we ubyikururiye! Imana ntijya ivuma abantu( male- dicere= malediction=kuvugwa nabi=kuba ikivume). Mu by’ukuri Abantu nibo bivuma kubera ibikorwa byabo bya ruvumwa hanyuma bagahindukira bakavumana hagati yabo . Birababaje. Nyamara babishatse bakoresha ururimi rwabo batavumana ahubwo basabirana umugisha gusa gusa !
Twibuke kandi ko kuva na kera kose Imana yokoresheje abantu, by’umwihariko abo mu muryango wa Levi kugirango isesekaze umugisha wayo ku bantu bayikundira. Muri iki gihe turimo Imana iracyakoresha abantu, by’umwihariko abasaserdoti n’abandi bihaye Imana.
2. Ese n’Abanyarwanda bakeneye umugisha ?
Muri iki gihe Abanyarwanda bakeneye ko Imana ibavuga neza, ikabarinda ikabarengera. Imivumo bahuye na yo ni myinshi ! Nyamara Imana siyo ivuma Abanyarwanda! Ni twebwe ubwacu tudahwema kuvumana: kwangana, kubeshyerana, gushinjanya ibinyoma, kwicana….!
Ikibabaje kurushaho ni uko Abayobozi bakuru b’igihugu cy’u Rwanda ubu bahindutse ibivume ku buryo buzwi na bose : baravumwa n’Abanyarwanda kubera igitugu n’Akarengane gakabije, bakavumwa kandi n’abanyamahanga bahemukiwe ! Barashinjwa iterabwoba, itsembambaga, jenoside…n’ibindi byaha bikomeye cyane bidakwiye gukorwa n’umuntu kandi ngo akomeze yitwe UMUYOBOZI w’abantu !Impamvu ni uko Umuyobozi wo mu rwego rw’igihugu ahita aba n’intangarugero, yabishaka atabishaka!Akaga ni uko benshi mu bayobozi b’igihugu cyacu bashakishwa n’Inkiko mpuzamahanga kubera amahano bakoze nyamara bakarenga bagakomeza kwibwanagiza imbere y’abaturage nk’ako kuba RUVUMWA ari umudende!!!! Undi muvumo utari uwo ni uwuhe ?
None se abanyarwanda bazakomeza kuyoborwa n’ibivume kugeza ryari?
Nta muryango uyoborwa n’ibivume ngo ugire amahoro ! Ntibishoboka! Nyamara ni cyo kibazo Abanyarwanda twese dufite muri iki gihe. Benshi baribaza bati : ubwo se intsinzi yaba iyihe ?
Uko mbibona, Intsinzi ntayindi itari iyi :
(1)Ibivume nibyisubireho, bisabe umuryango n’Imana imbabazi, bizihabwe, bive ibuzimu bisubire ibuntu, umuryango wose ukunde ugire amahoro.
(2) Ibyo bivume niba bidashatse guhinduka, nibifatwe byigizwe kure y’ubutegetsi, Abanyarwanda bayoborwe n’abategetsi batavumwa na rubanda n’amahanga. N’ubwo hari batabyizera neza, iyi nzira irashoboka rwose, rubanda ipfa kumenya neza ko ariyo nzira y’umukiro maze benshi bagahagurukira kuyinyuramo. Niyo nzira idahenze, itamena amaraso , yihuta kandi yanyurwamo na buri wese kuko umuganda wa buri wese waba ukenewe.
UMWANZURO W’UKWIZERA
Mu gitabo yise « La citée de Dieu », Mutagatifu Agusitini avuga uko abona umurimo w’abasaserdoti : Bashinzwe gutega amaboko bagasabira ibihugu umugisha, kugira ngo isi igire amahoro. Bashinzwe kandi gutanga raporo buri mugoroba, bakabwira Imana Umuremyi wa byose uko igihugu cyiriwe, ibyo Abayobozi b’igihugu bavuze, n’ibyo bakoze !
Nuko agasoza agira iyi nama abategetsi b’ibihugu : Mukwiye gukora uko mushoboye mukajya gushaka abapadiri , mukabashyira amaturo n’amakoro ashimishije kugirango bajye babatangira raporo nziza ku Mana, bityo n’Imana nayo isakaze umugisha n’amahoro ku baturage banyu !
Iyo wibutse ko ingoma ya Paul Kagame yo ifata abihayimana ikabakindagura abandi ikabaheza mu buroko kandi yenda benshi muri bo barengana ku buryo buzwi na bose, uribwira uti, wa muvumo ukomeje gukurikirana Abanyarwanda ufite aho turuka, ariko se habuze iki ngo uhagarikwe ?
(1)Ku bapadiri n’abapasitoro mwese muri mu buroko, uyu mwaka w’2012, uzababere umwaka wo kubohorwa maze musubire mu butumwa bwo gusabira igihugu cyacu umugisha.
(2) Kuri wowe Padiri MATEGEKO Aimé( Cyangugu),Padiri Emile NSENGIYUMVA(Kigali) nawe Padiri Edouard NTULIYE(Nyundo), twese turifuza kandi twizeye ko mugiye gufungurwa mu ntagiririro z’uyu mwaka mushya w’2012. Iyomwijuru itwumve.
(3)Ku banyapolitiki mwese mutari ibivume, uyu mwaka w’2012 uzababere uwo gusubizwa ijambo, muhoze umuryango nyarwanda watagangajwe no kuyobywa n’Inkozizikibi zihora zishaka kwigira abategetsi batavugirwamo !
(4)Kuri wowe Victoire Ingabire, Bernard Ntaganda, Charles Ntakirutinka, Deogratias Mushayidi…n’abandi bose baharanira ko u Rwanda rwaba igihugu kitayoborwa n’irondakoko, ubwikanyize n’iterabwoba, mbijeje ko Imana yo mu ijuru ishaka ku buryo budasubirwaho ko mufungurwa bwangu mukava mu kaga mwashyizwemo n’abanzi b’amahoro.
(5)Kuri wowe Nyakubahwa Perezida Paul Kagame n’Agatsiko gasa n’agashinzwe kugushuka aho kukugira inama zubaka igihugu, umwaka w’2012 uzakubere uwo gushyira mu gaciro no gukiranura Abanyarwanda :
*Fungura imiryango ya gereza zose zo mu gihugu
*Fungura urubuga rwa politiki buri munyarwanda asubirane ijambo
*Tegeka ingabo zawe gukura itarabwoba ku baturage.
*Maze urebe ngo Imana yo mu ijuru iraguha umugisha kandi ikakurinda kurusha imbunda uhora wiringiye !
(6) Ku Banyarwanda mwese mukomeje gutegereza mufite ukwizera, ntimucike intege, UMUCUNGUZI ari hafi .
Imana yo mu ijuru nisesekaze umugisha wayo kuri buri munyarwanda; nimuhe amahoro kandi imurinde.
Padiri Thomas Nahimana

robotstxt: allowed

filter: keep


text:
isi yuzuyemo abantu basa nkaho bakora bike bishoboka. Ninde ukurikiza amategeko y’intege nke. Buri gihe ushakisha guca mu nzira za bugufi ukabona nta kibi kiri mubunebwe, ariko Imana ishaka ko ibyo dukora byose bikwiye kuba biyihesha icyubahiro.
Benshi babiterwa n’ibinezeza byigihe gito cyangwa ibikenewe muri iki gihe. Bashaka kwakira byose ntacyo batanze. Ariko Bibiliya iratuburira ko ubunebwe nk’ubwo bushobora gutera kurimbuka. Ko ubu bwoko bwubusa bushobora gusenya. (Umubwiriza 10.18)
Pawulo arahamagarira abakristo kwegera ubuzima nkuko bakora amarushanwa ya siporo:
Gukora cyane
Kwiruka gutsinda
Kugira uburere.
Komeza guhanga amaso intego (1 Abakorinto 9.24-27)
Tugomba gukora byose "kubwicyubahiro cyImana". (1 Abakorinto 10.31) Impamvu zacu zigomba kuba icyifuzo cyo kubaha Imana no kuyishimisha mubyo dukora byose.
Turi intumwa z’Imana, abayihagarariye, bahamagariwe kumukorera.
Iyi myumvire ihindura imyumvire uko byagenda kose. Bisobanura ko dukora ibintu byose mwizina ryImana, nkayo kuri we. Kuko dushishikajwe no gushaka ubunyangamugayo. Ko dufite ishyaka ryo kuba indashyikirwa kandi tureke kuyoborwa n’amahame yaryo.
Imirimo yose igomba kubonwa nkumwanya wo kuyikorera. Gushyira mu bikorwa amahame ya Bibiliya no gukoresha ubushobozi n’impano Imana yaduhaye. Tugomba gukurikiza iyi myitwarire kubikorwa byacu n’umuryango. Itorero ryacu n’umuryango wacu. Ndetse no imbere yibyo dukunda nigihe cyo kwidagadura.
Ntabwo turi abantu bonyine, tubaho ubwacu. Turi intumwa z’Imana. abayihagarariye, bahamagariwe kumukorera mubikorwa byacu byose no mubihe byose.
Koresha aya mahame mubyo ukora byose kumunsi. Kwegera buri gikorwa kikwereka nk’amahirwe yo kucyishimira. Koresha amahirwe yose. Fata buri mwanya. Koresha ubudahemuka igihe, impano nubutunzi Imana yaguhaye. Kandi ukore byose n’imbaraga zawe zose, nko kuri Nyagasani.
Isengesho ry’uyu munsi:
Data, urakoze kubwamahirwe meza wampaye. Mfasha kugukorera mu budahemuka. Unkure mubishobora kuntandukanya nawe kandi umfashe kwibanda kumuhamagaro wawe. Mw’izina rya Yesu. Amen.
Source: www.topchretien.com


text:
HAGAI
Abahanuzi batatu bo mw’Isezerano rya kera bahanuye mu mwaka wakurikiye, ijyanwa ryo muri Babuloni. Mugihe itsinda rya mbere ryagarukaga rivuye mu buhungiro riyobowe na Zerubaberi, umwuzukuru w’Umwami Yehoyakini bagize itangiriro ryiza ryo kubaka urusengero arirwo Abababiloni basenye mu mwaka wa 587 mbere ya Kristo. Ariko ntibyatinze kubera amahoro no kurwanywa akazi karahagarara. Hashira imyaka ntagikozwe kugeza ubwo Hagai na Zakariya bongeraga gukangurira abantu kongeramo imbaraga. Nyuma mu mwaka wa 516 mbere ya Kristo urusengero ruruzura, ijambo nyamukuru rya Hagai nubwo atari urusengero, yanditse kubintu ukwiye gushyira imbere, aricyo kibazo abantu benshi b’Imana bagira. Abantu biyubakiye amazu yabo meza, ariko inzu y’Imana yabaye umusaka (1 :4) abantu bahisemo nabi ibikwiye kubanza, hagai rero abahatira gufata icyemezo. Igitabo ubwacyo nubutumwa butanu bukurikiranye, buri gice cyiri mumatariki yumwaka wa 520 mbere ya Kristo. 1 :2-15 menya ikibazo cyo gutakaza ibikwiye kujya mbere no gukangurira abantu kongera kubaka urusengero. 2 :1-9 menya ko urusengero rwaburaga ubwiza nk’ubwo murusengero rwa Salomo, ariko rwari kuzagira ubwiza butagereranwa kandi abantu baturutse impande zose. 2 :10-19 menyako byari byanduye, atari ibyera, Yuda kwirengagiza Imana byatumye bandura, ariko Imana yari kuzabaha umugisha kumvira kwabo nu kubeza ikabavugurura. 2 :20-23 nibibwirwa Zerubabeli, wari uwo mu muryango wa Dawidi, akaba numukurambere wa Kristo. Imana yaramutoranije kandi ikamukoresha imigambi yayo.


text:
Uyu mugani Abanyarwanda baca ngo kanaka “Yigize syoli”, bawuca iyo babonye umuntu wigize umushirasoni kabuhariwe, akaba ikinani muri byose. Ni bwo bagira bati “kanaka yigize Syoli!” Ngo byakomotse kuri Syoli w’i Nyagahanga ( ahazwi nka Byumba) ahagana mu mwaka wa 1600.
Syoli uwo yabyirukiye ku Cyuru ku ngoma ya Mutara Semugeshi, abyiruka akunda guhiga, aba umuhigi w’umukogoto. Ngo yari abizi cyane akica inyamaswa z’ishyamba ndetse ntakangwe n’iz’inkazi nk’intare, imbogo, ingwe n’izindi.
Umunsi umwe abandi bahigi baza kumurarika ngo bazajyane guhiga, ariko we arabakabukana ngo ntibazi kurasa ntiyajyana nabo guhiga. Bivugwa ko ngo yababwiraga ati “Nzijyana n’umuheto wanjye!”
Umugore we ngo yamugiraga inama yo gufatanya n’abandi kuko nta mugabo umwe, ariko Syoli akamutwama agira ati “Aho ntugira ngo nanjye ndi nka bamwe mupfa kwita abahigi! Uretse no kwitwaza umuheto wanjye, n’aho najyana inkoni yanjye nta nyamaswa yandinda!” Ni uko biba aho, ariko umugore akomeza kugira amakenga bimwanga mu nda.
Bukeye ashaka inzoga, ayijyana ku Cyuru kwa sebukwe, iwabo wa Syoli, agezeyo abwira sebukwe icyamuzinduye agira ati “Dawe iyi nzoga nkuzaniye ni iyo kugira ngo uzampanire umuhungu wawe yarananiye. Yihaye kujya ahiga mu ishyamba rya Nyagahanga wenyine, kandi muzi uko rimeze. Buriya n’abandi bahigi bamuraritse arabirukana ngo ni we uzi umuheto wenyine, batirimuka, nkamwumvisha ukuri kwabo akantwama akandaza ku nkeke ankoba.”
Sebukwe ngo yaramwumvise amusubiza agira ati “Genda mwana wanjye, ndamara gatatu ku munsi wa kane nkaza kubaza icyo kiroge uko cyigize.”
Ya minsi ishize, wa mukambwe ajya i Nyagahanga iw’umuhungu we. Agezeyo asanga Syoli yagiye guhiga wenyine. Ku mugoroba abungukana ingwe yishe, asanga se yicaye iwe amwereka umuhigo.
Amaze kwicara, se aramubaza, ati: “Mbese ko uje uri umwe, abandi mwahiganye bari hehe?” Syoli, ati: “Ntabwo mpigana n’abandi mpiga jyenyine.” Se ati: “Ese mwana wanjye niba uri n’umukogoto, harya urasa umuhinyoro ntiyarengera uzi kwinjiza?”
Syoli ati: “Aho nabereye sindahigana n’abandi.” Se yaramuhanuye yanga kumva, aramukangara ararakara, ni uko agira ati: “Nkabona n’umugore wawe yaraguhannye ukamunanira, koko wigize intabikozwa!” Yungamo, ati: “Harya ngo wica ingwe sha! Hari ubwo urutoni urunguru ruzakwihererana ubure kivurira!”
Umusaza arara ataraye, bukeye azinduka yitahira. Amaze gutaha muka Syoli asigara mu mazi abira kuko yareze umugabo kuri sebukwe. Syoli arabisha, abwira umugore; ati: “Ubu ngiye mu ishyamba kandi sinjyana umuheto, ndajyana icumu n’inkoni yanjye nkuzanire intare; ariko nimara kuyikwereka wiyimbire! Noye ayo!”
Ni uko aturumbukana icumu n’umujinya mwinshi yerekeza ishyamba. Ubwo ngo hari ku kagoroba, ageze ku ishyamba ajya ku nama mu rucucu rwari mu nsi y’inzira.
Agisutama urukwavu rumuturumbuka mu nsi yiterera hejuru, agira igihunga, aragwaguza, yishita ku icumu rye ryari rimushinze imbere, rimwahuranya umutima arahwera; azimira atyo azize guhinyura ay’abakuru.
Bitewe n’uko Syoli yajyaga ananira abamuhana, ntanakangwe n’inyamaswa z’inkazi, rubanda rwakurijeho ruvuga ko umuntu wese wananiranye mu mico akigira intabikangwa yigize Syoli.
Kwigira Syoli = Kunanirana mu mico
Imvano:“Ibirari by’insigamigani”


text:
Gicumbi
IKIBAZO CYO KUBURA AMAZI MEZA GITEYE INKEKE HANO I RWANDA
By A. Ben Ntuyenabo on 29 août 2015
Ubuyobozi bw’akarere ka Gicumbi,icyahoze cyitwa Préfecture ya Byumba haravugwa abaturage balimo abana, abasore n’abasaza bazahajwe n’umwanda kubera kutiyuhagira ahanini bitewe n’ubukene n’ibura ry’amazi rikunze kubaho mubihe by’impeshyi hano mu Rwanda aho 1 jerican igura kugeza kuli 500f mumugi wa Kigali, uretse ko ubu bikabije kandi ubuyobozi bwarijeje abaturage ko kugeza muli 2017 nta munyarwanda numwe […]
Posted in Ahabanza, Amakuru | Tagged amazi, Bugesera, Gicumbi, Rwanda | 1 Response


text:
Mu kiganiro na IGIHE, Uwamahoro yavuze ko yatereranywe n’ababyeyi be akiri muto, bituma yishora mu gusabiriza. Ati “Nkanjye nakuze mu rugo ntacyo bamfasha, banca intege ngo ntacyo nshoboye, bituma nishyiramo ko nshoboye kujya gusabiriza, nabikoze imyaka myinshi cyane irenga 20 kugeza ubwo bananteye inda mbyara abana babiri b’impanga.”
Uwamahoro yavuze ko umwaka ushize haje abagiraneza ba Women for Women bakamushishikariza kwiga umwuga w’ubudozi, abanza kubyanga kuko yumvaga ko ukuboko kumwe afite kutabishobora, ariko aza kwiyemeza kubigerageza kuko yari arambiwe ubuzima abayemo.
Ati “Nahise ntangira kwigana n’abandi, ntangira ndoda gacye ariko nkabona ndabibasha, nakomeje gushyiramo imbaraga kugeza ubwo mbimenye, ubu abaturanyi banjye bose ninjye bagana, imyenda y’ishuri y’abana banjye ninjye wayidoze, ikindi abaturanyi bose basigaye baza kundeba bakampa ibiraka.”
Uyu mugore yavuze ko inzu yubakiwe n’ubuyobozi ateganya kuyivugurura akayigira nziza cyane mu mafaranga akura mu kudoda kuko yabimenye neza cyane.
Yongeyeho ko ibijyanye no gusabiriza yahise abireka ngo kuko n’ubundi akenshi nta cyiza cyabyo ngo kuko rimwe na rimwe nayo wabonye ngo hari ubwo uyamburwa n’abana bo ku mihanda baba bari mu mijyi.
Inama ku basabiriza n’abafite abavandimwe bamugaye ingingo
Uwamahoro yavuze ko kimwe mu bituma abafite ingingo zamugaye bakomeza gusabiriza bituruka ku miryango yabo itabaha agaciro. Yasabye abafite ababo bafite ingingo zamugaye kujya babitaho bakababa hafi kuko hari byinshi bashobora gukora byiza birenze kujya gusabiriza mu mihanda.
Kubijyanye n’abataye icyizere basabiriza mu muhanda, yabagiriye inama yo kubireka bakagana amakoperative cyangwa bagashaka ibyo bakora.
Ati “Ikintu nabwira abantu basabiriza ngo ni uko bamugaye ingingo, nibabireke bamenye ko umuntu akwiriye kurya icyo yakoreye kuko nanjye numvaga najya ndya nsabirije ariko kuva aho nigiye kudoda nkabimenya, sinongeye gusabiriza, namenye ko nakwitunga kandi bigakunda.”
Kuri ubu Uwamahoro na bagenzi be babarizwa mu cyiciro cya Mbere cy’Ubudehe nyuma yo gufashwa kwiga imashini, bashinze koperative imwe aho bakorera mu Murenge wa Munyaga.


text:
Huye: ‘Imbuto Foundation’ yakanguriye urubyiruko gutinyuka kuvugira mu ruhame
Yanditswe na NSHIMIYIMANA EMMANUEL
Urubyiruko rwo muri Kaminuza y’u Rwanda ishami rya Huye, rwibukijwe ibyiza byo kuvugira mu ruhame no kwitahuramo impano binyuze mu matsinda yashinzwe n’umuryango ‘Imbuto Foundation’.
Byagarutsweho ubwo uru rubyiruko ku bufatanye na ‘Imbuto Foundation’ bari mu biganiro byo kumurika ibyo bungukiye mu matsinda yabo, ndetse no gushishikariza urundi rubyiruko gutera intambwe nabo bakayoboka aya matsinda.
Ni ibiganirompaka byarimo bamwe mu rubyiruko bashoboye gukora ibikorwa bifatika bivuye mu mpano zabo no kwigirira ikizere, aho bagaragaje uko batangiye ndetse n’ibyo bagezeho.
Kajangwe Tony, umukozi wa ‘Imbuto Foundation’ ushinzwe gahunda yo kongerera urubyiruko ubushobozi, avuga ko iki gikorwa cyatangijwe mu rwego rwo gutoza urubyiruko kuvugira mu ruhame, nyuma yo kubona ko hari bamwe mu barangiza kaminuza badashobora no gusubiza mu gihe bari mu bizamini by’akazi.
Yagize ati “Abo twari twazanye kubaganiriza bari bagamije gushishikariza urubyiruko kwitahuramo ubushobozi mu bikorwa byabo bya buri munsi.”
Kajangwe uvuga ko hashize imyaka 7 batangije aya matsinda, avuga ko yagiye atanga umusaruro mu kongerera urubyiruko ubushobozi bwo kuvugira mu ruhame no kwitahuramo impano bivuye ku kwigirira ikizere.
Yagize ati “Ubusanzwe abayobozi beza ni abashobora gushishikariza abandi gahunda zo kubateza imbere, kandi iyi gahunda yari igamije kuzamura urubyiruko rukigirira ikizere cyo kuvuga imbwirwaruhame kandi byagezweho.”
Ashishikariza urubyiruko kwigirira ikizere bakumva ko bashoboye kandi bagashobora guhangana n’abandi ku isoko ry’umurimo, kugira ngo babashe kwiteza imbere.
Bamwe mu bitabiriye iki gikorwa bashimira ‘Imbuto Foundation’ yatangije gahunda nk’iyi ndetse bakavuga ko bayigannye ntacyo bashoboye, ariko ubu bakaba basigaye bavuga nta nkomyi ku buryo bifitiye ikizere nta we ukigira isoni zo kuvugira mu ruhame nk’uko byahoze.
Bavuga kandi ko bishimira kuba babazanira inararibonye zibafasha mu kurushaho kwitinyuka kuko abo babamenyesha uko batangiye ndetse bakababwira ko inzira banyuzemo nazo zitari zoroshye, nk’uko bigarukwaho na Mbanza Steven.
Yagize ati “Twatangiye nta cyo dushoboye ujya imbere y’abantu ugatangira kubira icyuya ariko uko ujya muri ‘club’ yo kuvugira mu ruhame ugenda utinyuka, ubu nta we ukigira ikibazo mu kuvugira mu ruhame kuko twemera ko umuntu avuga yashaka agakora amakosa ariko ugakosorwa.”
Bamwe mu nararibonye baganirije urubyiruko binyuze mu biganiro bagiranye bakanabazwa ibibazo, basangije urubyiruko ibyo banyuzemo kugeza aho babashije kugira ku byo bagezeho.
Mu nararibonye zaganirije uru rubyiruko harimo umunyarwenya Nkunsi Arthur, Diana Mpyisi ndetse na Vugayabagabo Jackson n’abandi.


text:
1 uzatangire kwambara neza birenze uko yarazi hamwe ninyogosho nziza
2 uzahite uhindura number niba yarafite tigo cg airtel umuhe mtn ariyo azajya agushakaho
3 hita ushaka undi umurenze
4 hita ugura phone irenze umuhe yayindi wakoreshaga
5 tangira kujya umutumira muri week-end uri kumwe nawawundi umurenze mujyane kumazi umwerekeko utamwitayeho
6 numunyuraho kumuhanda ari gutega taxi umuhe aya moto
7 nujya uhura nawe jyukoresha indimi zamahanga cyane ex: english & français
8 niyifuzako musubirana umubwire ko bidashoboka najya kuguha bizzu ubyange
9 najya aguhamagara kuri phone jyumukupa ahubwo wowe umuhamagare umubaze icyo ashaka
10......tubwire icyindi?
Video Abakobwa Beza
Dore Ubushakashatsi Bwakozwe Umukobwa Nakwanga Ibintu 10 Uzakora 1 uzatangire kwambara neza birenze uko yarazi hamwe ninyogosho nziza 2 uzahite uhindura number niba yarafite tigo cg airtel umuhe mtn ariyo azajya agushakaho 3 hita ushaka undi umurenze 4 hita ugura phone irenze umuhe yayindi wakoreshaga 5 tangira kujya umutumira muri week-end uri kumwe nawawundi umurenze mujyane kumazi umwerekeko utamwitayeho 6 numunyuraho kumuhanda ari gutega taxi umuhe aya moto 7 nujya uhura nawe jyukoresha indimi zamahanga cyane ex: english & français 8 niyifuzako musubirana umubwire ko bidashoboka najya kuguha bizzu ubyange 9 najya aguhamagara kuri phone jyumukupa ahubwo wowe umuhamagare umubaze icyo ashaka 10......tubwire icyindi?
1 uzatangire kwambara neza birenze uko yarazi hamwe ninyogosho nziza


text:
Mu gitsina cyawe, ushobora kuba uziko uhakorera isuku ihagije wowe mukobwa cyangwa mugore, ndetse kubera ko uri umusirimu ukaba ukoresha imiti yagenewe gusukura igitsina.
Nyamara ugasanga uhora urwaye indwara zihora zigaruka, ukibaza ikibitera ndetse niba warashatse, ugasanga uhora ucyeka ko uwo mubana aguca inyuma bikaba byanatera umwiryane mu rugo rwanyu.
Nyamara wasanga umwe muri mwe abigiramo uruhare, hari ibyo mutitaho kandi by’ingenzi mu kugira igitsina kizima.
Mu gitsina cyawe ibyo ugomba kwitaho ngo hahorane isuku
1. Ibuka agakingirizo
Ikintu cya mbere niba utarashyingirwa ugomba guhora uzirikana mbere yo gukora imibonano mpuzabitsina ni agakingirizo.
Agakingirizo uretse kuba kakurinda indwara zandurira mu mibonano mpuzabitsina na SIDA kanatuma pH yo mu gitsina cyawe idahinduka bityo bagiteri nziza nka lactobacilli zigakomeza kubaho kandi zikabaho neza. Izi bagiteri kandi nizo zikurinda indwara zinyuranye cyane cyane ziterwa n’imiyege kimwe n’ubwandu bw’umuyoboro w’inkari.
2. Ambara amakariso akoze muri cotton gusa
Nubwo ikariso yose yaba idakoze muri cotton ariko ni ngombwa ko ahajya ku gitsina hagomba kuba hakoze muri cotton. Nta kandi kamaro ka cotton uretse kuba ikurinda gututubikana kandi igatuma umwuka ubasha kwinjira no gusohoka bityo bigafasha igitsina kuguma kimeze neza.
Niba uri mu rugo, uryamye se, si ngombwa kwambara ikariso, kuko kutayambara bizafasha iyo myanya guta akuka nuko umwuka utari mwiza usohoke.
3. Niba ushaka yogurt, inziza ni umwimerere
Yawurute y’umwimerere iba ari yayindi irimo bagiteri nziza ari nazo zizwiho ko zifasha mu kurinda indwara ziterwa n’imiyege.
Niba yawurute usanze yongewemo isukari iyo rwose si iyawe, kuko aho kukurinda ahubwo yafasha mikorobe kwinjira
4. Ibuka kogosha insya
Hari abagore bamwe usanga bamara ukwezi cyangwa kunarenga batogosha insya ukibaza niba bashaka kuzasukamo ibituta cyangwa kuzidefuriza. Ubundi ibyiza nuko wagakwiye kogosha insya bitarenze icyumweru. Ibi akamaro kabyo nuko bikurinda icyuya cyinshi muri iyo myanya, ari cyo cyaba indiri ya za mikorobi mbi zitera indwara.
5. Ibuka kwisuzumisha byibuze buri mwaka
Nubwo ushobora kumva ko ujya kwa muganga ari uko urwaye cyangwa utwite, nyamara gusuzumisha ngo urebe uko uhagaze ni ingenzi kuko bituma umenya ahari ikibazo ukahakosora hakiri kare bitaraba uburwayi. Aha unabona akanya ko gusobanuza ibijyanye n’imyorokere ufitiye amatsiko cyangwa udasobanukiwe neza
6. Sobanukirwa uko imibonano ikorwa
Aha niho uwo mwashakanye cyangwa mukorana imibonano agomba kumenya ibimureba. Ese mu gutegurana niba akoresha intoki mu gitsina cyawe yibuka kubanza gukaraba intoki? Wibuke ko intoki ari kimwe mu bice by’umubiri cyuzuye mikorobi dore ko tuba twasuhuje benshi twanakoze henshi hanyuranye.
Ikindi ibuka ko igitsina atari mu kibuno cyangwa mu kanwa. Niba muhisemo kuhakoresha hose mbere yo kuva hamwe mujya ahandi mugomba kongera gusukura igitsina cyanyu cyangwa guhindura agakingirizo.
Rwose igitsina ni umwanya wo kwitonderwa rero kujabatamo uko wiboneye ni ukwikururira ibibazo byinshi
7. Ibuka ibyongera ububobere
Ububobere ni ingenzi mu kurinda ubuzima bw’igitsina cyawe kuko uko bugabanyuka niko byongerera ingufu mikorobe kuba zakororoka bigatuma uburwayi buziraho. Gusa hari imiti imwe n’imwe ituma ububobere bugabanyuka, imwe muri yo ni iyivura depression, iyo kuboneza urubyaro, na antihistamine.
Niba ariko bimeze, ni byiza kuganira n’umufasha wawe mbere yo gukora imibonano kugirango atabikora wumye akaba yagukomeretsa cyangwa we agakomereka. Nibiba ngombwa ko mubikora ubanze ukoreshe imiti ituma horoha, gusa nanone wibuke ko kunywa amazi ahagije ari kimwe mu bigufasha guhorana ububobere.
8. Si ngombwa koza cyane mu gitsina
Ubusanzwe igitsina ubwacyo cyikorera isuku. Gukoresha imiti isukura mu gitsina nubwo byitwa ubusirimu ariko bishobora kongera ikibazo aho kugicyemura.
Ikindi cyo kuzirikana cyane ni uko kizira kikaziririzwa gukoresha isabune mu gitsina kuko yo ubwayo irahumisha aho kuhasukura.
Icyo usabwa gukora ni ukoga mu gitsina n’amazi meza gusa biba bihagije ibisigaye bagiteri nka lactobacilli niko kazi kazo, zirahisukurira.
9. Niba utwaye igare itonde
Gutwara igare ni siporo nziza haba ku igare risanzwe cyangwa iryo muri gym tonic. Nyamara usanga abatwara igare cyane bahorana akenshi ibinya mu myanya yabo ndangagitsina, kubabara cyangwa kokera n’utuntu tumeze nk’utubajombagura.
Ibi kugirango ubyirinde usabwa gukoresha intebe y’igare ifite umufariso cyangwa se wambare imyenda irimo ipamba aho bicarira kugirango birinde imyanya ndangangitsina yawe.
10. Itondere imiti ya antibiyotike
Nkuko tubizi imiti ya antibiyotike yagenewe kwica bagiteri kandi imyinshi muri yo ntitoranya (broad spectrum) nubwo hari amoko macye aba ashinzwe kwica bagiteri zizwi (narrow spectrum). Rero niba atari muganga wawukwandikiye si byiza gukoresha imiti ya antibiyotike by’umwihariko ishyirwa mu gitsina kuko ushobora kwivura ariko ukanitera ibindi bibazo.
By’umwihariko niba imiti uri gufata itazirana n’amata, jya unywa yawurute y’umwimerere kuko izatuma lactobacilli zidahungabana.


text:
Mbere yo gukizwa, Joy yanywaga itabi kuburyo ku munsi yamaraga amapaki abiri, ibi yabikoranaga n’incuti ze nyuma y’akazi akumva ko aribyo binezeza umutima we ariko yaje gukizwa yakira Yesu nk’umwami n’umukiza w’ubugingo bwe.
Igihe cyarageze Joy amenya Yesu, mu gihe cy’amezi atatu amaze kumenya Yesu yakomeje kunywa itabi akajya yumva kurireka byaramunaniye.
kubw’ubuntu bw’Imana igitangaza cyarabaye umugoroba umwe ubwo yari avuye ku kazi yicaye arimo kuruhuka yatangiye gusoma igitabo cy’iyobokamana agera ahavuga ku kunywa inzoga n’itabi amaze kugisoma umwuka wera amuvugisha mu ijwi riranguruye agira ati “senga kugirango umwuka wo kunywa itabi ukurweho”
uwo mwanya nubashye Imana ntangira gusengana imbaraga nyinshi nuko mfata ipaki y’itabi nari naguze irimo uduti 20 ndayifungura nuko mpamagara umuhungu wanjye turarifungura ryose hanyuma turijugunya hasi riva muri etage yo hejuru rigwa hasi duhita tumanuka turarikandagira ndetse turariribata tugira duti: dukandagiye Satani munsi y’ibirenge byacu.
Uko dukomeza gukora icyo gikorwa dutangira kumva imbaraga z’umwuka wera ziri hafi yacu. Umuhungu wanjye arasakuza ati Mama! Imana iri hano? Nagiye kumva numva ikintu kimvuyemo mbasha kumva hari igihindutse mu buzima bwanjye, mu by’ukuri ni umwuka wo kunywa itabi wari ugiye kubera imbaraga z’Imana. Ni Imana ikomeye kandi imbaraga zayo zirahambaye.
Ku munsi wakurikiyeho, nari mfite akamenyero ko kuzinduka njya kugura itabi kuri boutique twari twegeranye nahaguraga amapaki abiri nkarara yose nyamaze. umukoresha wanjye nawe yakundaga itabi bitavugwa kuburyo iyo itabi rye ryashiraga yazaga kufata kuryanjye.
Igitangaje nyuma yo kwakira imbaraga z’umwuka wera, nahise numva ubushake bw’itabi bunshizemo nuko ntangira kujya ku kazi nta tabi nitwaje, kandi noneho igitangaje ntabwo narikeneraga kuko nari maze kubohoka.
Mu by’ukuri, iyo nabaga ngeze mu biro umukoresha (boss) wanjye yazaga kumbwira ngo muhe ku itabi, yaje gutangara ubwo namubwiraga ko ntaryo mfite byaramutangaje yibaza icyo mubwiye kiramuyobera kuko ntiyumvaga ko nabura itabi.
Muri uwo mwanya umukoresha wanjye yaratangaye arambaza ati: “uvuze ngo Yesu yarakubohoye? Ibyo ni ubusazi bukabije, ahubwo ukwiye kubohoka iyo myuka ikubuza kunywa itabi ikakuvamo”
Imana kuko itajya irekura uwo yahamagaye yakomeje kunyongerera imbaraga sinacogora ngo nsubire ku itabi.
Mu gusoza ubuhamya bwe Joy arashima Imana ko yamukuye mu bubata bwa Satani aho yari yarahindutse umucakara w’itabi, aboneraho gushishikariza abandi bantu babaswe n’itabi ko bakwiye kureka kugendera mu nzira z’umwijima ahubwo bakakira Yesu nk’umwami n’umukiza w’ubugingo bwabo maze akabaha amahoro asesuye.
Source: www.truthsaves.org


text:
Nyuma y’amezi 3
Tete: Cheri, ibintu ngiye kukubwira sinzi uko uri bubyakire gusa jyewe nananiwe kubyakira rwose
Tito: ntuntere ubwoba Cherie. Ni ibiki byakubayeho ukaba wananiwe kubyakira se ubwo?
Tete: Jyewe rwose maze igihe ntabona imihango. None mu gitondo naguze test ndipima nsanga ndatwite. Ibaze gutwita ndi umukobwa koko
Tito: (Aririmba) Mbega ngo biraba byiza bikananyura umutima. Ukwiye amashimwe Mana imirimo yawe irantangazaaaa. Uratwite se koko cyangwa ushaka kunyumva gusa?
Tete: Ese ko mbona bigushimishije koko kandi jyewe numva nabuze amahoro? Ariko uzi gutwitira mu rugo wowe?
Tito: Harya iwanyu ni hehe? Nshaka guhita njya gufata irembo nkanabasaba itariki tuzakoreraho ubukwe. Icyo nari ntegereje ndakibonye ubu rwose n’ejo jyewe ubukwe nabukora
Tete: Ngo gute se koko? Ubukwe butunguranye? Urumva ibyo ari nde wabyemera ubwo?
Tito: Ntabwo butunguranye kuko jyewe byose namaze kubitegura, icyo nari ntegereje ni ukumva ko utwite. Rwose ni cyo kintu cyari cyaratumye ntatangaza itariki y’ubukwe.
Tete: Ariko uzi ukuntu gushaka ibishyingiranwa bitwara igihe, gushaka abazanyambarira, guteguza iwacu n’ibindi byose urumva byatwara igihe kiri munsi y’amezi abiri byibuze?
Tito: Reka dutegure neza itariki ahubwo, tumenyeshe abantu hakiri kare. Ibirongoranwa si kamara kuri jyewe, kuko iwanjye urahazi, byose ndabifite. Ubwo rero reka dupange ibikenewe, itariki, ndumva nta bindi bisigaye.
Nyuma y’andi mezi abiri
Duteraniye hano twese ngo duhamye urukundo hagati ya Tito na Muteteri, urukundo bifuje guhamiriza imbere yacu maze bagahitamo kunga umurunga w’urukundo maze bakiyemeza kubana akaramata umwe akitwa bwana undi akitwa madamu. Niyo mpamvu nshaka kubasaba guhaguruka maze umukwe akambika umugeni impeta ihamya urukundo amukunda, umukwe na we akabigenza gutyo
Abari aho bahise bakoma amashyi y’urufaya, abagore impundu barazivuza, maze ibirori birakomeza mu byishimo bidasanzwe kandi banezerewe cyane bose. Mu birori byo ku mugoroba, uwari ayoboye gahunda yiciye akajisho Haba aho yari ari nuko aba araje abyina buhoro buhoro aba apfukamye imbere ya Sandrine wari uri iruhande rw’abageni, amwereka impeta maze DJ aba acuranze indirimbo yitwa Marry me ya group Urban boyz, yo muri za 2013. Abari aho bose bahise batuza, nuko Sandrine atunguwe, yabuze icyo akora n’icyo areka, dore ko yari azi neza ko ibyo bintu Haba atabikora nkuko bahoraga babiganiraho.
Gusa ntabwo yari kwanga impeta ahawe n’umuntu akunda kurenza abandi, nuko aramuhagurutsa aba ari we upfukama amuhereza ukuboko ngo amwambike ya mpeta.
Haba na we yarabyanze aramuhagurutsa nuko ayimwambika bose bahagaze. Abari muri iyo soiree dansante y’ubukwe bahise bose bakoma amashyi, akamo karavuga nuko ibirori bikomeza mu byishimo ntagereranywa.
Batashye Sandrine yaherekeje Haba, nuko amubaza icyatumye akora ibintu basanzwe barumvikanyeho ko badashobora gukora
Haba: Ikintu iyo Atari kibi, ntabwo kugikora hari icyo biba bitwaye. Kandi numvaga nshaka kugira surprise ngukorera mbere y’uko dutangaza itariki y’ubukwe bwacu. Ubu koko wumvaga kuzabwira abantu ngo tugiye kubana, bakabona save the date cyangwa invitation, ari byo byari bizima? Rwose nturakare nabikoze mbishaka kandi ndumva nta nka naciye amabere.
Sandrine: nanjye igihano ndi buguhe iri joro nta kintu ndi buguhe rwose ubimenye. Uzi ko nahindukiye nakubona upfukamye nkenda guhirima koko n’iyi kanzu ubona nambaye. Ahubwo reka nyikuremo ndumva umwuka ugiye guhera. Kwambarira abageni ubanza na rwo ari urugamba.
Yagiye mu cyumba guhindura imyenda, Haba na we ntiyihanganye yahise yinjira asanga asigaranye ikariso gusa. Yatangiye kumukorakora no kumusoma, undi na we aba arafashwe, aba amufashije na we kwikuramo ikositimu yari yambaye, baba bagiye mu bwogero kubanza koga, ariko ntibigoye boga ngo basohoke ahubwo bakiri mu bwogero, Haba yahagaritse ukuguru kumwe kwa Sandrine kuri siege ya WC ifunze, nuko aba arinjiye igikorwa aragikora neza nk’uko yari yaragiye abihugurwamo na Tito, dore ko we yari inararibonye muri icyo gikorwa cyo mu buriri.
Birangiye bagiye mu cyumba barihanagura neza bararyama dore ko bari bananiwe.
Nyuma y’amezi 5
Sandrine: Cheri uzi ko nshobora ariko kuba ntwite? Mperuka imihango mbere y’ubukwe bwacu
Haba: Ibyo bintu byaba ari inyamibwa rwose. Icyakora ubukwe bwacu bwagenze neza wa. Wabonye Abraham na Cherie we ukuntu bari babukereye?
Sandrine: Disi mushiki wawe kubera inda wabonaga atibasha, gusa na we yahaserukanye umucyo. Nzamubaza aho yadodeshereje iriya kanzu nanjye inda nikura nzayidodeshe njye nyambara mu birori. Ese we wari ubizi ko papa azaduha inka ko wari warubatse ikiraro?
Haba: Oya ahubwo byarantunguye. Njye nacyubatse kuko numvaga nshaka kuzaba umworozi nimara kugira urugo. Ahubwo ukuntu yahise aduha inka rwose wa mugani wagirango yari abizi ko ikiraro gihari. Ahubwo ni ukuzajya gukura ubwatsi vuba
Sandrine: Icyakora cheri mu buzima wambereye isomo rikomeye nzakwiga, nkwigireho nanakubere umunyeshuri. Mbese nako sinzi. Wangaruriye icyizere mu buzima, watumye mba umuntu wundi, none umpaye urugo, umpaye dipolome, ugiye kungira umubyeyi, Mana sinzi nako pee.
Haba: Imana yabonye ko umugabo adakwiye kuba wenyine imuremera umufasha umukwiriye. Ni wowe yandemeye kandi imigambi yayo ni yo ituma tunyura mu nzira runaka kuko iba ibizi neza ko ari ho hari igeno ryacu. Iyo udafata gahunda yo kwiyahura simba narakumenye, ariko kubera Imana kwiyahura kwawe kuvuyemo kubana kwacu no kuzabona abadukomokaho. Burya ntukihebe ugihumeka kuko iby’Imana biza utabizi.
Nyuma y’amezi icyenda
Abraham: Mwakoze mwese kwitabira ibi birori byo kwita izina umwana wa Haba ndetse na Sandrine. Mu kuri nubwo twese twahawe umwanya buri wese agafata akanya akavuga izina yumva uyu mwana akwiye kwitwa ariko murabizi izina nyaryo ritangwa n’ababyeyi b’umwana. Ni yo mpamvu nshaka gusaba Haba agahaguruka akatugezaho amazina bahisemo kwita umwana wabo
Haba: Murakoze. Mbanje kubashimira mwese kuba mwaratubaye hafi muri ibi bihe byose haba mbere y’ubukwe, umunsi w’ubukwe na nyuma yaho. Byose murabizi ko iyo tutabagira bitari gushoboka. Gusa naje kumvikana na Cherie wanjye ko umwana wa mbere ari we umwita izina. Ubwo rero, reka musabe atugezeho izina yise umwana wacu w’umukobwa.
Sandrine yarahagurutse ahagatiye umwana nuko afata ijambo, gusa yari afite ikiniga cy’ibyishimo
Sandrine: Ntabwo mfite byinshi navuga byo gushimira abavandimwe Haba na Mama Chris, ari we mushiki we Tete ndetse na mushuti wabo Abraham kubera ko iyo hataba ahabo ubu simba nkiri muri iyi si. Benshi wenda inkuru yanjye murayizi ariko ku batayizi, cheri wanjye twahuye nafashe umwanzuro wo kwiyahura. Gusa sinari nzi ko uwo munsi nari nzi ko ari uwo kuva ku isi ahubwo wabaye uwo gutangira ubuzima bushya kandi bwiza ubu ndimo, mbanamo na we. Mu kuri sinabona amagambo nabivugamo ariko ubuzima nanyuzemo ni amateka, gusa ihumure nahawe na bo ryatumye ndushaho kwishimira no gukunda ubuzima. Ubu ngubu ndi umugore ushima, mpimbaza Imana uko bukeye n’uko bwije kandi ndi umuhamya wo guhamya ukuboko kwayo ko iyo kukigukomeje nta na kimwe waba. Kubera intege nke zanjye numvaga ndambiwe isi kandi ntakiyishaka ntanashaka kuyibaho ariko ubu nuzuye ishimwe n’imbaraga nyinshi.
Ntizimbye mu magambo rero, uyu mwana nahisemo kumwita UMUCUNGUZI HABA Hope
Buri zina rifite igisobanuro cyaryo. Kumwita Umucunguzi ni uko nacunguwe nkanacungurwa n’uwo ntari nzi, akaza kumpa ibyiringiro by’ahazaza ari na ho nakuye izina rya Hope. Naho Haba ryo ni izina rihinnye rya Habagusenga umugabo wanjye, nahisemo kurihina kuko bihita bisobanura ikindi kintu kirenze, Haba Hope, cyangwa Haba Ibyiringiro, kuko iyo hatari ibyiringiro nta na kimwe twageraho mu buzima.
Nsoze nshimira mwese, nshimire kandi umugabo wanjye udahwema kunyereka urukundo ndetse akanamba hafi muri byose. Imbere yanyu nongeye kubihamya ko nzamugandukira ndetse nkamubera umugore yishimira mu buzima bwe bwose.
Murakoze
IHEREZO
Ndagushimira umwanya wawe wafashe ugakurikirana iyi nkuru kuva itangiye kugera ishoje. Ndizera ko hari byinshi wayigiyemo, haba kugira neza utitaye ku kuba wazayigirirwa ndetse no kudatakaza icyizere, ntukihebe ugihumeka kuko iyo isaha igeze Imana ikora ibyayo.
BIRAMAHIRE Francois Jassu


text:
Pasiporo ni urupapuro rw’inzira ruhabwa abenegihugu bakabasha kugenda mu bihugu bitandukanye byo ku isi. Iba igizwe n’agatabo karimo impapuro(paji) zikoreshwa ari igihugu cyawe cyangwa icyo ugiyemo bemeza ko winjiye, wasohotse. Hari n’ibihugu ubanza gusaba kubijyamo, ukemererwa cyangwa ukagirwa kwinjira muri byo.
Kwibuka ibihugu wagiyemo
Kashi ziri muri pasiporo yawe ni urwibutso rwiza rw’ibihugu wagiyemo, ibirango biranga iby bihugu wagiyemo. Wibuka ibyiza, ibibi wamenye cyangwa wakoze. Ibihe byiza cyangwa bibi wagize. Ibyo wabonye muri ibyo bihugu hari ibituma wifuza kuzongera kubijyamo cyangwa ukumva warahanze.
Igihe wagiriye muri icyo gihugu
Kwibuka amatariki, ukwezi n’umwaka wakoreye urugendo muri icyo gihugu, iminsi wakimazemo, kwibuka aho waruri igihe iki n’iki, ni ibintu byiza cyane, kuko hari igihe ubikenera maze ukitabaza kureba muri pasiporo yawe.
Uruhushya rwo kwemererwa kwinjira mu gihugu
Ibihugu bisaba kubanza kubona uruhushya (Visa) rwo kubyinjiramo, kashi ikwibutsa uko ubusabe bwawe bwagenze, ibisobanuro watanze kugirango wemerewe cyangwa wagirwe. Iyo wangiwe kujya cyangwa kwinjira muri icyo gihugu, uko urebye iyo kashi irabikwibutsa, umujinya wagize, ukongera ukibaza impamvu yaba yarabiteye.
Ikibuga cy’indege
Abantu benshi bibuka ikibuga cy’indege yaboneyeho iyo kashi, amasaha yahamaze, umurongo w’abantu yahasanze, ibyiza n’ibibi yakibonyeho, inshuti yahungukiye, ibintu yahariye, ibintu yahaguze n’ibindi. Hari ibihugu babanza ku kubaza ibibazo, kuzuza impapuro kugirango wemererwe ku byinjiramo cyangwa kubisohokamo. Icyo gihe wibuka uko byagenze. Hari igihe wifuza kuzongera kugera kuri icyo kibuga cy’indege kubera ibyiza wakibonyeho.
Ibyiza/Ibibi wagiriye mu gihugu cyagutereye iyo kashi
Wibuka ibiryo wariye?Wibuka inshuti wabonye? Wibuka uburyo wabuze imodoka? Wibuka ubushyuhe cyangwa ubukonje bw’icyo gihugu? Ibyo ni bimwe mu bintu umuntu yibuka iyo arebye kashi y’igihugu yagiyemo akibuka ibyiza cyangwa ibibi yahagiriye. Iyo wagize ibihe byiza cyangwa igihe cyarakubanye gito uhora wifuza kuzagisubiramo, kugirango wongere ugitembere ,wishime!
Kwibuka igihugu uheruka kujyamo
Kashi ikwibutsa igihugu uherukamo, ubwonko buhita bukora cyane bukakwibutsa ibintu byinshi wabonye, wakunze, wanze byo muri icyo gihugu.Ntubwo waba wari wagiye mu nama cyangwa mu kazi bukwibutsa uko byakugendekeye.
Ni byiza kwibuka kubika neza Pasiporo yawe yaba uri mu gihugu cyawe cyangwa ikindi wagiyemo.


text:
Mu Rukari ho mu Karere ka Nyanza, hafatwa na benshi nk’igicumbi cy’amateka yo ku ngoma z’abami mu Rwanda rwa kera. Ibi ni ukubera ahanini ingoro y’umwami ibarizwayo n’ibitaramo bya kinyarwanda bikunze kuhabera. Ngaho aho munezero w’imyaka 19 yumviye bwa mbere injyana y’ingoma za kinyarwanda, maze akaryoherwa. Kuva icyo gihe yahise yiyemeza kwiyigisha kuvuza ingoma, none ubu ni umukaraza utifuza kuzabihagarika na rimwe. Ni Nyampinga twamusuye aho akorera imyitozo, maze atubwira urugendo rwe nk’umukaraza.
Kuva afite imyaka 11, Munezero yajyaga mu Rukari kureba abakaraza, maze akabikunda. Nyuma y’umwaka, aza kwiyemeza kubigerageza. “Nabonaga bidakomeye, nyamara narabigerageje birananira.” Ngo kuko atari afite ingoma, yageragerezaga ku majerekani, bigatuma atabasha kumva uburyohe n’injyana asanzwe yumva mu Rukari. Nyuma y’umwaka agerageza ariko ntibikunde neza, yegereye umutoza w’abo bakaraza aramusobanuza. “Namubajije uko bavuza ingoma bikagira injyana.”
Ngo umutoza yamubwiye ko icya mbere ari ukubikunda, anamugira inama yo kubanza akiga kubyina kuko bifasha kugira injyana. Munezero yahise atangira kwiga kubyina, noneho akajya anavuza ingoma agendeye ku njyana babyiniramo. “Narazindukaga nkagera aho twitoreza abandi batarahagera, nkitoza kuvuza ingoma. Nyuma twarangiza kubyina nkongera nkitoza ingoma.”
Kwitoza ntibyahagararaga ngo kuko iyo yatahaga na bwo yashakaga uduti tubiri ubundi akavuza amajerekani. Ibi ngo byabangamiraga bamwe. Ati: “Nabaga nsakuriza abandi maze mama akambuza.” Ngo yahitaga ajya ahiherereye, ariko rimwe akumva hari n’ubwo acitse intege, akumva yabivamo. “Hari igihe cyageze, nkibaza nti ‘Ibi bintu uwabireka nkibyinira ko ari byo nshoboye kurushaho!” Gusa ngo urukundo yakundaga umurishyo rwatumye akomeza guharanira kubigumamo.
Nyuma y’imyaka itatu yitoza ubutaruhuka, akarebera ku bandi anabaza ibyo atumva, yaje kumenya kuvuza ingoma ku buryo ubu ngo ashobora kuvuza ingoma eshatu icyarimwe. Afite intego yo kuvuza cumi n’ebyiri akanazirenza. Ngo kimwe mu byamugoye harimo kubura ingoma, bigatuma avuza amajerekani, dore ko yabikoze igihe kirekire. Ngo no kuba yaravuzaga ingoma ari umukobwa byageze igihe yumva bimubereye imbogamizi. Ariko ibi ngo byari imyumvire. Ati: “Nibazaga impamvu nta mukobwa ndabona avuza ingoma, nkibwira ko bitemewe gusa nkajya mvuga nti: ‘Nzajya nzivugiriza ahihishe’.” Binyuze mu bitangazamakuru ngo yaje kumenya ko hari abandi bakobwa b’abakaraza hirya no hino mu gihugu, bimutera ishyaka, akomeza kubikora yisanzuye.
N’ubwo ari we ubwe wiyigishije kuvuza ingoma, ngo ntiyakwirengagiza abamubaye hafi. “Nshimira papa kuko yanteye imbaraga akanyumvisha ko ninkomeza kubikorana umuhate nzagera kure.” Papa we ngo yamubwiye ko na sekuru yari umukaraza, maze bimwongera imbaraga. Ashimira kandi umutoza w’abakaraza wamugiraga inama aho yabaga azikeneye. Ababonye uko Munezero avuza ingoma mu bitaramo Itorero Ingenzi abarizwamo riba ryaserutsemo, batangazwa cyane n’ubuhanga bwe, bigatera abandi bakobwa ubushake bwo kubyiga. Ngo yifuza ko abakobwa bajya bitinyuka. Ati: “Icya mbere ni ukumenya ibyo ukunda, ukabiha umwanya ndetse ugashyira imbaraga nyinshi mu kubigerageza kenshi gashoboka.”


text:
Guverinoma irasaba Abanyarwanda kumvira inama zo kurwanya ibiza
Yanditswe na NIYONSENGA SCHADRACK na DUSINGIZUMUREMYI VESTINE
Minisitiri w’Intebe Dr Ngirente Edouard, arasaba Abanyarwanda bose gufata iya mbere mu gushyira mu bikorwa imyanzuro Leta y’u Rwanda yafashe igamije gukumira ibiza biterwa n’imvura irimo kugwa nabi muri iyi minsi, igatwara ubuzima bw’abantu, ndetse ikangiza imitungo y’abaturage.
Ni ubutumwa yatangiye mu ntara y’Iburengerazuba mu turere twa Karongi, Ngororero na Rubavu, aho imvura yateje inkangu n’imyuzure yatwaye ubuzima bw’abantu ndetse ikangiza imitungo y’abaturage muri iki cyumweru. Yabibukije ko basabwa kwita ku bidukikije, gutura neza bakava mu manegeka, gukora imirwanyasuri n’ibindi.
Dr Ngirente Edouard ubwo yari mu karere ka Ngororero mu murenge wa Kavumu, aho yasuye abaturage bagizweho ingaruka n’ibiza, yagize ati “Mu rwego rwo gukomeza guhangana n’ibiza harimo y’uko twe nk’abaturage tugomba gukomeza gukurikiza amabwiriza duhabwa n’inzobere ndetse n’inzego z’ibanze, [….] ariko ibyo byose ntibyagerwaho twe nk’abaturage tutabigizemo uruhare, turasabwa ko dukomeza kumvira amabwiriza dukomeza guhabwa”.
Mu karere ka Ngororero ibiza byahitanye ubuzima bw’abaturage 25, ndetse byasenye inzu z’imiryango igera kuri 396, naho indi miryango igera ku 1009 ihita isabwa kwimuka ikava mu manegeka.
Mu karere ka Rubavu, ho Minisitiri w’Intebe yasuye ibikorwa bitandukanye byangijwe n’imivu y’amazi y’umugezi wa Sebeya, birimo ibikoresho n’inyubako byo mu iseminari nto ya Nyundo. Yahumurije ubuyobozi n’abanyeshuri bo muri iki kigo, abizeza ko Leta ifatanyije na Diyosezi Gatolika ya Nyundo bazakomeza kubafasha.
Ubwo yari mu karere ka Karongi mu murenge wa Rwankuba yifatanya n’abaturage mu muhango wo gushyingura abantu 15 bishwe n’ibiza, Minisitiri w’Intebe yatangaje ko Leta yihanganishije imiryango yabuze ababo bitewe n’ibiza bimaze iminsi byibasiye ibice bitandukanye by’igihugu, asaba abaturage gushyira mu bikorwa imyanzuro igamije kwirinda ingaruka z’ibiza.
Yagize ati “Dufashe mu mugongo Abanyarwanda bose aba hano n’abo mu tundi turere babuze ababo, tunihanganisha ababuze ibintu n’abimuwe mu byabo. Leta irakomeza ibafashe ariko dukeneye ko namwe mudufasha kugira ngo igikorwa cyo gutabara abantu kihute. Ubutabazi tuvuga aha ng’aha ni ubwo kugira ngo abatuye ahandi hantu hashobora gutenguka igihe icyo ari cyo cyose, twabibonye ko imisozi yagiye imanuka, tugerageze kubimura tubacumbikire ahantu hari umutekano, imvura idashobora kubangiriza ubuzima.
Hari ahantu hagiye hari impinga nziza Akarere karimo guhitamo gafatanyije n’umurenge, bakaba bazagenda bazamura abantu, bababwira bati mwimuke muge aho mudashobora gutwarwa, nta bwo dushaka ko Umunyarwanda aryama mu nzu atazi ko bucya iyo nzu ye igihari cyangwa ibikuta byose bitamugwiriye. Ubwo rero gahunda dufite yo kugenda tubakura aho twakwita mu manegeka tubigiza haruguru ahari umutekano imvura itapfa kuduhitana, muzabidufashemo kandi muzabyitabire”.
Mu karere ka Karongi, imvura yaguye mu ijoro ryo ku cyumweru gishize yateje inkangu yishe abantu 18, ikomeretsa 7 bajyanwa mu bitaro, mu gihe inzu 29 zasenyuze, inangiza imitungo myinshi.


text:
Nzahoyankuye Peace Nicodem ni umunyamakuru kuri Magic Fm , mukiganiro Gospel Mix. Uyu musore Peace Nicodemu umaze igihe kitari gito akurikiranira hafi umuziki uhimbaza Imana uzwi ku izina rya Gospel .
Doreko benshi bashima cyane umuhate agira kuko afasha abahanzi batandukanye kugeza kubanyarwanda ibikorwa byabo, bityo bigatuma akundwa n’ingeri zose ,Peace Nicodemu n’umukristo mu itorero rya ADEPR.
Abahanzi batandukanye bakunze kumwifashisha cyane mu rwego rwo kubafasha gutegura neza imigendekere myiza y’igitaramo baba bateguye.
Gusa inshuro nyinshi uzamusanga afasha abahanzi bakizamuka cyangwa se benshi bavuga ko badafite izina riremereye.
Mukiganiro Peace Nicodemu Nzahoyankuye yagiranye n’ikinyamakuru isezerano .com yagitangarije byinshi abahanzi bakora umuziki uhimbaza Imana bakwiye kumenya muri uyu murimo wo kwamamaza ubutumwa bwiza bwa Kristo ndetse abagira inama.
Ikinyamakuru Isezerano .com cyifuje no kumenya uko abona impano zirimo kuzamuka ndetse tumubaza n’impamvu akenshi tumusanga cyane mubikorwa bya bahanzi badafite izina rizwi cyane.
Peace yagize ati:” Imana ntabwo ikoresha ingabo zikomeye ahubwo ikoresha abo yahamagaye , kandi ngo ibuye abantu basuzuguye niryo ryakomeje ipfuruka , tugarutse kubyuyu murimo tuba dukeneye gushyigikira impano zi zamuka ,kugirango zidatentemuka ,batazagwa mu nzira bakigenda , dukwiye kubana nabo tukabakomeza .
Ndikumva nshaka gutanga igitekerezo ndetse n’inama ,ndasaba abahanzi bakuze kudufasha kuzamura impano zikiri ntoya , kuko nizo zizakomeza jenerasiyo .
Muri Gospel ikintu maze kubona, ikintu cyose wakora cyose nta buhamya bwiza ufite ntaho kigera niyo waba uririmba neza biragoye cyane. Nge ndi umunyamakuru nicyo cya mbere umuntu wese uzangeraho nza mufasha ibyo nshoboye bijyanye n’itangazamakuru .
Abahanzi bacu ntibakwiye kuza muri ibi bintu kubwamaramuko , cyangwa kuko wabuze aho ujya ,sukubizamo kuko wageze muri sekira (Seculer)bikanga ukaza muri Gospel , bizemo kubera umuhamagaro w’Imana n’ukuzamo uze , kandi urebe niba ari ruwayite tayimu( Right Time) ugenekereje mu Kinyarwanda kureba niba ari cyo gihe, cyo gutangira kuririmba .
Icya kabiri barebe ibyo bandika , ibyo baririmba , mubyukuri bibaze niba ari ibintu byahindura ubuzima bw’abantu , kuko iyo ntakintu kitwa ina taransiforomasiyo (in transformation ) cyangwa se guhindura umuntu akava mubyo yararimo kuburyo ujyana umuntu muyindi si nta cyo bimaze .
Ugomba kureba ko wanditse ibintu byiza , wamara kubibona ugashyiramo ubunyamwuga , kuko tugomba kuririmba byiza kugirango Imana ihabwe icyubahiro muri byose niyo mpamvu yavuze iti:”mukoreshe imyirongi n’ibindi , kuki itavuze ngo mugende mukoreshe ikivumvuri , kuko yashakaga akantu gafite ubuhehemure.
Umuhanzi Elie Max Kagoma yaravuze ati:”imbaraga zo guhindura abikigihe ,Imana yazishyize mubikigihe .
Bahanzi bacu mu duhe ibintu bifasha abantu , kandi mufite umutima uhindutse maze murebe ko Imana itabazamura.
Muce bugufi mwumve icyo Mwuka Wera ababwira, mureke kuba nkababandi badafite kumvira Imana , murekere kuba banyamwigendaho.
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
NIGUTE TWAKWERA IMBUTO NZIZA NKABAMAZE KWITIRIRWA KRISTO YESU?
Iyo twamaze gukizwa na Yesu Kristo biba bikwiye ko twera imbuto zikwiriye abihannye,kuko igiti kiteze imbuto nziza kigeraho kigacibwa kikajugunywa mumuriro,nukuvugako iherezo ry’abitwa ko bakijijwe ariko batagendera munzira nziza yera cg mumategeko y’Imana iherezo ryabo rirahari Mariko4:26-32,Luka3:7-1.
Umuntu wapfanye na Yesu akazukana nawe ntaba acyiganza ahubwo aganzwa n’Imana,ahinduka mushya mungeso,mumvugo.imyitwarire…uba utacyitwara uko ushaka ahubwo ucabugufi ukareka Yesu akagushoboza kugira ngo ubone kwera imbuto nziza z’abana b’Imana.Ariko harabicaye munshengero bitwa ngo barakijijwe arukwitirirwa iryo zina ariko ugasanga ntambuto nziza bera,ntaguhinduka kubarimo.Nkuko Imana ariyo izi ibiri mumitima y’abantu,ariko bene abo bamenyekanishwa n’imvugo,ibikorwa,n’ingeso zabo,…Matayo12:33-37.
Imana irashaka ko dusuzuma cyane imvugo yacu,kuko mukanwa kamwe hatavamo gushima no kuvuma.Imvugo yacu nziza izadutsindishiriza nkuko imvugo mbi izadutsindisha.Dusabe Yesu adushoboze n’Umwuka w’Imana kuganza imvugo yacu:ntiducire abandi imanza,ntitugatukane,ntitugasebanye,ntituvuge ibiteye isoni(amagambo y’ubupfu,ibiganiro bibi) ahubwo duhore dushima Imana,Yakobo3:8-12,Abefeso5:3-4.
Dusabe Imana imbaraga zokugendana mumitima yacu umubabaro Kristo yababajwe,icyogihe tuzirinda icyaha.Peterowa1 4:1-19-Ntitugengwe n’akamere ahubwo dukore ibyo Imana ishaka,habe ukwihangana wumvise abo wagendanaga nabo bagusebya kuko abo iherezo ryaborihari,tugire urukundo cyane kuko rutwikira ibyaha byinshi,ducumbikirane tutitotomba,tugaburirane impano twahawe,tugire umwete wo gusenga,tugire ubuntu,nitugeragezwa tugumane ukwizera twihanganye.Tumenye kandi ko muri byose tubishobozwa na Yesu Kristo uduha imbaraga.Amen


text:
Uwineza Diane n’umunyeshuri mushya wari uje kwiga mu kigo cyisumbuye cya T.T.C Zaza mu mwaka wa kane. Uyu munyeshuri Uwineza ari mu kigero cy’imyaka 14, akomoka mu Karere ka Rwamagana mu murenge wa Musha.
Taliki 21 Mutarama 2020 ahagana saa 18h00pm Uwineza Diane hamwe n’umubyeyi we bari basashe ibiryamirwa mu ishyamba riri mu ubutaka butagatifu bwa Zaza , iryo shyamba ryegeranye n’igipangu cy’ishuri cyabihaye Imana cya T.T.C Zaza, mu ntambwe 3 uvuye aho igipangu kiri. Murusaku rwinshi rw’amajeri ,imibu yaduhiraga , ubukonje budasanzwe .
Mu mu maso habo hari huzuyemo amarira menshi n’agahinda . Mu kiganiro ikinyamakuru isezerano.com cyagiranye na Nyirangendahimana Leonia akaba umubyeyi wa Uwineza Diane yavuze ko babahinduriye ikigo babaha kuza kwiga kuri T.T.C Zaza. Kandi ko mbere y’uko aza azanye n’umunyeshuri babanje guhabwa babyeyi .
Ati “ twagiye ku karere guhinduza ikigo , ariko twabanje ku murenge kubamenyesha uko umwana ameze.
Mbere y’uko nzana umwana kwiga hano baratwakiriye baduha babyeyi batubwira ko tujya kugura ibikoresho .
Twaje hano taliki 20 Mutarama 2020, nzanye umwana kwiga ,twahageze bwije baraducumbikira , ariko mu gitondo dutunguwe no kubona batwirukanye .kuko nta mafaranga y’ishuri dufite yuzuye . Nabasabye imbababazi mbabwira ko nzagenda nyishyura ariko banze , kuko nari mfite 13400 frw niyo nabashije kubona. Ndetse nibikoresho umwana azanye nibyo umugiraneza Komanda wa Musha ya muguriye, ariko banze kunyumva.
Nyirangendahimana yakomeje avuga ko nta mafranga yandi yarafite yo kuba yategesha agacyura umwana kuko yarasigaranye amafranga 1300 gusa nayo ntabwo ya mugeza mu rugo.
Umunyeshuri Uwineza Diane we yagize ati “bari bampaye kwiga ibintu ntashobora kubasha kwiga,duhinduza ikigo baduha TTC Zaza ,niko kugenda gutya.
Twageze hano taliki 20 Mutarama 2020 twaharaye none tugiye kongera kuharara , batubwiye ko badashobora kutwakira kuko nta amafranga y’ishuri yuzuye dufite.
Umubyeyi w’umwana Uwineza yakomeje atangaza ko mu minsi ishize umwana yari yagize ikibazo cy’ihungabana ,atabasha kurya atunzwe n’ikinyomoro kimwe , ati “icyagaragaye yabiterwaga n’uko yari yarabuze uko ajya kwiga , ubuyobozi bwemeje ko ajya kwiga ,umwana atangira kugarura ubuzima.
Mu kiganiro ikinyamakuru isezerano.com cyagiranye na Komanda wa Musha Mukanyarwaya Virginia bivugwa ko ariwe waguriye umwana amakaye ,yagize ati “Mana yanjye niko byamugendekeye !mperuka mama we aza ku murenge wa Musha aje kwaka ubufasha ,noneho ambwira ko abonanye nukuriye uburezi ,ambwira ko bamubwiye ko agenda agashaka ishuri mu gihe yaba aribonye azaze tumuhe ubufasha.
Ndamubwira nti nubona ishuri uzambwire nanjye nkwemereye ibikoresho , bukeye ambwira ko yabonye ishuri kuri TTC Zaza, musaba umubare w’amakaye akeneye ndayagura ndayamuha.
Umuyobozi ushinzwe imyitwarire y’abanyeshuri mu kigo cya TTC Zaza [Ingabire Adeline ]akaba ariwe wahaga ikaze abanyeshuri bashyashya.yagize ati “amakuru atanga ntabwo dufite gihamya ko aribyo neza ,yatubwiye ko yoherejwe n’ushinzwe uburezi wo mu karere ka Rwamagana .amubwira ko mu gihe yaba ahageze yamuha umuyobozi bakavugana yasanze umuyobozi adahari ariko arahadusanga ,tumutuma ibyangombwa n’amafranga yuzuye .kugirango tubone ifoto ye byari bigoranye cyane .
Twahamagaye umuyobozi w’ikigo cya T.T.C Zaza bwana Kabandana Damien kugirango tumubaze niba haricyo abiziho tumuhamagara inshuro 4 atayifata kuya gatanu tugira amahirwe arayitaba duti”mwiriwe neza , ndi umunyamakuru w’isezerano.com , ese turavugana n’umuyobozi wa T.T.C Zaza?
Bwana Kabandana Damien ati “ Ok ! niba atariwe mwihorere.Ahita akupa , ubwo ntiyongeye gufata telephone yacu.
Umunyamabanga nshingwabikorwa w’umurenge wa Musha yavuze ko icyo kibazo cya Diane ari ubwa mbere acyumvise, ariko ko agiye kugikurikirana ati “ niba adafite ubushobozi azayige mu mashuri yacu asanzwe.ntabwo nakwemeza ko atishoboye bishobora kuba ari inshingano ahunga cyangwa akennye koko tugiye kubikurikirana vuba.
Twagerageje guhamagara ushinzwe uburezi mu karere ka Rwamagana telephone ye yanga gucamo.
Byageze saa 20h00pm umubyeyi n’umwana bakiryamye muri iryo shyamba , ikinyamakuru isezerano .com cyagumye kuvugana ni nzego z’ubuyobozi kugirango bagerageze kumufasha batwizeza ko bagiye kubikurikirana vuba.
Iryo shuri nderabarezi (TTC Zaza) riherere mu karere ka Ngoma mu murenge wa Zaza.
turagumya gukurikirana ibyiyi nkuru tuzabagezaho uko umwana bimeze ndetse na REB icyo ibivugaho kuko nti bashoboye kuboneka.
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Hari abaturage bagaragarije Radio1 ko batishimiye uburyo aba-DASSO bakorana n’inzego z’ibanze mu gukemura bimwe mu bibazo ndetse no kubata muri yombi kugeza n’ubwo hari ababakoresha bashaka kubihimuraho.
Bamwe mu baturage bo mu Kagari ka Gisiza mu Murenge wa Rukomo baganiriye na Radio1, bavuze ko usanga aba DASSO ari abarinzi b’abayobozi b’inzego z’ibanze ndetse bakoreshwa ibyo bashaka na bo bakabikora nta bushishozi.
Umwe ati “Arabanza agahamagara inzego zo hejuru, umu-DASSO aza azi ko wa muntu ari mubi nta kindi kintu bashobora kumubaza. Nta nkeragutabara cyangwa polisi byaza ni DASSO igushorera ukagenda ukaba mu nzererezi.”
Undi ati “Icyo umuyobozi w’akagari ategetse ni cyo gikorwa. Icyo dushaka ni uburyo batwaramo abantu bukwiye kubahiriza uburenganzira bwa muntu kuko hari abo bashyiramo amapingu bakabatwara nabi.”
Umunyamabanga Nshingwabikorwa w’Akagari ka Gisiza, Rwesandekwe Fidele, mu kiganiro yagiranye na IGIHE, yavuze ko abaturage muri rusange nta kibazo bafitanye na DASSO, ahubwo ari agatsiko k’abajura n’abandi baturage badashobotse bashaka gusebya uru rwego.
Yagize ati “Muri rusange abaturage nta kibazo bafitanye na DASSO, bariya baturage babivuze ni abajura batibye inshuro imwe, hakaba n’ikindi gice cy’abantu basanzwe babana n’abo bashakanye mu makimbirane, harimo n’abandi bana bari baje kunywera inzoga hariya batari abo muri kariya gace.”
“Aba bose ni abanyamyitwarire mibi ahubwo icyo bagamije ni ugusebya uru rwego n’abayobozi b’inzego z’ibanze kuko uje aha ukabaza abaturage bakubwira imico yabo yose. Barashaka kwirengera mu makossa yabo.”
Yakomeje avuga ko uyu murenge wose ufite aba-DASSO batatu, babiri muri bo ari igitsina gore, bisobanuye ko izo mbaraga z’umurengera babashinja zidashoboka.


text:
Kuva umuntu akiri umwana mutoya, usanga iteka akeneye gukundwa no gukunda. Gukundwa abigeraho cyane cyane iyo agize amahirwe yo gukura areba umubyeyi we hafi aho. Usibye n’umubyeyi, iyo bidakunze ko agira umubyeyi yegurira urukundo rwe kamere ye imufasha gushaka uwo yahitamo nk’umwakirizi w’urukundo w’urwo rukundo
Uko imyaka ishira indi igataha, ageraho agakenera kugira umuntu aharira urukundo rwe akamukunda akaramata, bakibanira babona umugisha bakabana kugeza mu busaza bwabo. Ibyo ntibibuza benshi kwibaza impamvu nyamukuru zikwiye gutuma umuntu agira uwo yihebera bakabana iteka ryose.
Nk’uko inzobere mu myitwarire nyagitsina padiri Xavier Thevenot yabivuze mu gitabo cye yise REPERES ETHIQUES pour un monde nouveau, ni ngombwa ko igihe kigera umuntu agahitamo umwe yegurira umutima we, ndetse n’ubuzima bwe bwose kubera impamvu eshatu z’ingenzi:
1. GUHEREKEZANYA
Mu kuvuka umuntu avuka ari wenyine, ndetse agakura ari wenyine. Ariko uko iminsi igenda iha indi, usanga ageraho agasa n’usubira kwigunga aho kamere ye iba imutegeka gushaka umuherekeza umwe mubo azi bose bakabana akaramata. Iri herekeza (accompagnement) usanga uribuze arangwa no kwivumbura ndetse no guheranywa n’agahinda. Kubaho wenyine mu gihe cy’amasomo no mu turimo twa buri munsi usanga bigeraho kubyihanganira bikaba ikibazo gikomeye nubwo yaba afite itsinda riryoshye abamo mu buzima bwe bwa buri munsi. Usanga buri wese akeneye umutega amatwi, umugira inama, umusaba kudacika intege mbese umubera aho abandi batamubereye kandi akamufasha amwishyingira afata ubuzima bw’uwo akunda nk’ubwe bwite. Ngiyo impamvu nyamukuru ituma buri wese igihe kigera akumva azaruhuka umunsi atagifata ibyemezo wenyine cyangwa ngo usange yarabaswe no kwigunga(Solitude)
2. GUSHIMISHANYA
Impamvu igaragara cyane nk’iyungirije iyo guherekezanya, babiri babana kugirango umwe afate umwanya ukomeye mu munezero wa mugenzi we. Aha niho usanga cyane uri wenyine hari umunezero yatanye nawo cyane cyane uwo atakigezaho ari wenyine. Aha niho twavuga cyane nk’ibyishimo byo gutemberana n’uwo ukunda, guhabwa impano zitandukanye kandi zivuye ku mutima w’umukunzi. Iyi ngingo ni ingenzi cyane aho ku bashakanye bafite uburenganzira, akabariro gafata umwanya uhambaye n’ubwo usanga hari ibitari bicyeya kangiza muri iyi ngingo ya kabiri ku baba batarasezerana kubana akaramata. Iyi ngingo ukunda gusanga ihungabanya imibanire y’abashakanye igihe ititaweho dore ko hari benshi bakeka ko ubutunzi buhagije cyangwa ibindi bitandukanye iyi ngingo ikaryamirwa n’urugo rukaba rwasenyuka
3. KUBYARA
Iyi ngingo ya gatatu usanga mu mico ya benshi, ihabwa agaciro ndetse no kurusha izo ngingo zindi zayibanjirije, ariko mu byukuri ni ingenzi n’ubwo bidakunze kubyara bidakwiye guhungabanya urukundo rw’abashakanye. Mu kugira umwe muhitamo kubana akaramata, ni ingenzi cyane kumenya guhitamo uwo mushobora kubyarana. Aha niho akenshi usanga ubukene bw’ababana bahuje ibitsina dore ko n’ubwo izindi ngingo twavuze haruguru bazubahiriza iyi ntiyashoboka kandi izi ngingo uko ari eshatu ni inyabutatu yuzuzanya cyeretse kubatabasha kubyara biterwa n’ubugumba. Babiri babana, kimwe mu bikomeza urukundo rwabo, no kugira urubyaro birimo. Aha urubyaro rugaragara cyane nk’imbuto ya ziriya ngingo ebyiri twavuze haruguru bityo urubyaro rukaba impamvu y’umunezero usendereye ku bashakanye. Kuri iyi ngingo, Xavier Thevenot asoza atsindagira cyane ko mu gihe abahisemo kubana akaramata batabashije kubyara, badakwiye kubifata nk’ishyano risenya umubano wabo dore ko bishoboka cyane gushimishanya no guherekezanya muri byose nubwo urubyaro rwaba rubuze.


text:
Home > Amakuru Yose > Urukundo > Uburasirazuba ku isonga kubusambanyi bw’abangavu bakiri bato
Ubu bushakashatsi bwagaragazaga ko Intara y’Iburasirazuba iza ku isonga mu kugira abangavu benshi batwaye inda kuko yari ifite 10,7%, Umujyi wa Kigali ukagira 10,2%, hagakurikiraho Uburengerazuba na 5,8%, Amajyepfo ni 5,6%, mu gihe Intara y’Amajyaruguru yo ifite 4,9%.
Imibare yashyizwe hanze n’ubushakashatsi bwa UNICEF Rwanda bwo mu 2015/2016 bwakorewe ku bana 2000 bugamije kureba ihohoterwa rikorerwa abana, bwasanze 24% by’abakobwa na 10% by’abahungu barakorewe ihohoterwa rishingiye ku gitsina.
Minisiteri y’Ubutabera igaragaza ko mu 2019 yakiriye ibirego by’abana bafashwe ku ngufu barenga 5000 mu gihe mu 2018 yari yakiriye ibirego 4127.
Minisiteri y’Ubuzima iherutse gushyira hanze ubushakashatsi bwerekanye ko nibura mu Rwanda abagore n’abakobwa bagera ku bihumbi 60 bahura n’ikibazo cyo gukuramo inda buri mwaka.
Ubwo bushakashatsi bwagaragaje ko mu bagore n’abakobwa bari mu kigero cy’imyaka 15 na 44, byagaragaye ko abagera kuri 25/1000 bahura n’ikibazo cyo gukuramo inda.
Mu mibare y’inkiko iheruka gutangazwa igaragaza ko gatanya zizamuka ubutitsa kuko kugeza mu Ugushyingo 2018, hari hamaze gucibwa imanza za gatanya 1311, ni ubwikube bw’inshuro 19 ugereranyije n’umwaka wa 2017, abahanga bakaba bavugako ibyo bifitanye isano n’ubusambanyi bukabije muri iyi minsi. Bakaba bavugako 90% bituruka ku uburaya.
Imibare imenyekana nitamenyekana y’abana baterwa inda zitateguwe ni umwe mu musaruro w’abantu bamwe bamaze kumva ko ubusambanyi ari igikorwa kidafite inkurikizi.
Ikibabaje kurushaho ni uko usanga mu gihe tugezemo ubu busambanyi butakirangwa gusa mu batizera Imana ahubwo bimaze kugaragara ko na bamwe mu bakora imirimo y’imbere mu nzu y’Imana (ba Pasiteri, Padiri n’abandi ) batangiye kwandura uyu muze w’icyaha.
Biranashoboka ko waba warigeze kujya ugendera muri izo ngeso z’ubusambanyi, urabe maso ntushukwe n’ubwo buranga, kenshi umuntu akumbura ibyo yariye, akararikira ibyo yabayemo, nta cyabuza Satani kongera kukwereka ibibero by’inkumi niba uri umusore maze ugata umurongo, ubukumi bwawe buracyakenewe hagarara kigabo uteshe, usenge usabe Imana imbaraga zo kurimbura iyo kamere mbi y’ubusambanyi, ibuka aho watsindirwaga n’aho satani yagutegeraga maze uhirinde.
Wowe wirinze kuva cyera uri uwo gushimwa, nyamara Satani araguhigira ngo nawe agushyire mu rutonde rw’abasambanyi, ariko muvandimwe komera uhagarare kigabo, tumbira umusaraba uzagushoboza, ubusugi bwawe n’ubumanzi bwawe ni icyubahiro kuri wowe kandi ni n’ishimwe ku Mana, komeza ubwo butwari ntuzatatire igihango dore ko tutari n’abacu ngo twigenge kandi rwose humura uzanesha. Muhaguruke twifate, dufashe bagenzi bacu kwifata turwanye ubusambanyi twivuye inyuma, twigire ku mateka y’abatubereye akabarore maze twirengere.


text:
banyarwandakazi bazahozwa ryari ko Agatsiko gakomeje kubongerera ishavu !
Buri mwaka, tariki ya 8 Werurwe, isi yose yizihiza munsi mpuzamahanga w’abagore. Uku ni na ko bigenda mu Rwanda. Uyu munsi washyizweho hagamijwe gukumira no kurwanya ihohoterwa n’ivangura iryo ari ryo ryose ryakorerwa abagore n’abakobwa hashingiwe ku gitsina (genre/gender). Hari hagamijwe kandi gufata ingamba zihamye zatuma abari n’abategarugori bagira uruhare mu iterambere ndetse bakagira n’imyanya mu nzego zifata ibyemezo. Ese uku kwaba ariko ibintu bimeze mu Rwanda?
Iyo witegereje uko ingoma y’igitugu iyoboye u Rwanda, usanga ibibi byari bigamijwe gukumirwa ari byo byimitswe n’agatsiko kishyize ku butegetsi. N’ubwo mu mvugo zabo, abagize Agatsiko ka Kagame usanga barigize abavugizi b’abagore bakabagaragariza impuhwe zidasanzwe nk’iza Bihehe usanga nta kindi zigamije uretse gushyamiranya abanyarwanda kugira ngo Agatsiko karusheho kwimakaza iterabwoba, imenamaraso n’igitugu mu Rwanda.
Iyo urebye ibibazo biri mu ngo mu Rwanda, ukareba urwikekwe ruri mu bana b’abakobwa kubera ivanguramoko bakorerwa, ukareba uburyo abagore bamwe bahisemo kwitandukanya n’incuti, abavandimwe n’abaturanyi bakiyegurira Agatsiko, usanga biteye agahinda.
Nta gushidikanya, Agatsiko-Sajya ni ko kadukanye ihohoterwa rikabije cyane ry’abagore mu Rwanda, kararyimakaza, none rishinze imizi. Mu buryo gakoresha kugira ngo kabigereho harimo: Gushyamiranya abashakanye, ivanguramoko mu kazi, itonesha n’ubusumbane mu mashuri, kureshyareshya abagore no kubagira ibikoresho bya politike. Byose bikorwa kugira ngo gakunde karambe ku butegetsi (diviser pour régner).
1. Gushyamiranya abashakanye
Mu rwego rw’ubutasi no gushaka kumenya amakuru ya buri mugabo wese uri mu gihugu, Agatsiko kitwaza uburinganire bushingiye ku bitsina (genre/gender) maze kagashyamiranya umugabo n’umugore. Gahora gakangurira abagore kwivumbura ku bagabo babo, ntibemere ibyemezo bafata mu ngo zabo… Mu bugome bwako, Agatsiko kageze n’aho gashishikariza abagore kudakorana imibonano mpuzabitsina n’abagabo babo igihe bidaturutse ku bushake bw’abagore ubwabo. Iyi ngingo imaze gusenya ingo nyinshi! Kubera gutinya gufungwa kandi no mu muco nyarwanda bikaba bitamenyerewe ko umugabo ajya kurega umugore wamuhohoteye, bamwe mu bagabo bahitamo gushaka inshoreke ku ruhande zo kujya zibakemurira ikibazo (consolation, affection,…). Hari abagabo biyemeza kujya bajya mu ndaya, hakaba n’abintavugirwamo bahitamo guhara ibyabo byose bakava mu ngo zabo, bakahukana, bakajya kuba ahandi. Abagabo bahukanye ni benshi cyane kandi ubasanga hirya no hino mu gihugu. Umubare wabo uriyongera uko bwije n’uko bukeye, abanyamakuru n’abaharanira uburenganzira bwa Muntu bazabikoreho inkuru n’ubushakashatsi. Cyakora hariho n’abagabo bahitamo kuba ibiragi mu ngo zabo kugira ngo barebe ko bwacya kabiri.
Ubu bushyamirane bwihariye bwo mu ngo bwazanywe na Kagame n’agatsiko ke, ni bwo butuma nta cyumweru gishira mu Rwanda hatavuzwe inkuru y’umugabo wishe umugore we cyangwa umugore wishe umugabo we. Ikibabaza ni uko aho kugira ngo Agatsiko kinjire mu mizi y’ikibazo karebe impamvu igitera maze kice Gitera aho kwica ikibimutera, ahubwo gahita gasamira hejuru kabeshya rubanda ngo ni ingaruka za jenoside. Uhita wibaza niba mu Rwanda ari ho habaye ubwicanyi honyine, ese kuki abashakanye b’ahandi habaye ubwicanyi batamarana? Muri kongo, ese ntihaguye miliyoni 10? Mu Budage, ese ntihabaye jenoside? N’ahandi n’ahandi.
Ese kuki agatsiko gashyamiranya umugabo n’umugore?
Ubu bushyamirane bufasha Agatsiko kumenya amabanga menshi y’abagabo cyane cyane abo gafitiye urwikekwe. Kubera ko kazi neza ko abagore bakunze kugorwa no kubika ibanga , gashakira buri mugore w’umugabo kishisha incuti mbi zo kumuvoma amagambo. Izi ncuti z’abagore zimwikundishwaho kurusha uko umubyeyi akunda umwana we kandi zikiha kumugira inama akenshi zimutoza kwigomeka ku mugabo we. Kubera kwizera izi ncuti mbi, umugore azimenera amabanga yose y’urugo n’ay’umugabo we akazibwira n’akari imurori: Uko aryama n’isaha aryamiraho, aho agenda n’abamugenderera, ibyo avuga n’ibyo akora, aho ahagaze muri politike, aho akura amafaranga, abavandimwe afite n’ibyo bakora n’aho baba, imigambi afite n’ibindi.
Ibi umugabo bimubera agahomamunwa noneho iyo ashwanye n’umugore we kuko abwira za ncuti mbi ze ibyo umugabo yakoze byose. Urugero niba yarigeze nko gucumbikira abacengezi, arabivuga, ubwo umugabo akaba ashyizwe hanze. N’ubwo bimeze gutya ariko, abagabo benshi barahumutse, ntawe ugipfa kuganiriza umugore we uko yiboneye. Ibi na byo birushaho kongera urwangano kuko bibakururamo urwikekwe. Icyakora, hari n’abagore bayoborwa n’umutimanama muzima kandi bafite ubwenge n’ubushishozi, birinze kugwa muri uyu mutego maze biyemeza kubaha no kugandukira abagabo babo nk’uko babisezeranye. Gusa bene aba ni bake cyane.
2. Ivanguramoko n’uburaya mu kazi
Kubera ubugome bwako, Agatsiko-Sajya kimakaje ivanguramoko mu nzego zose z’imirimo. Ntawe uhabwa akazi atari uwako, keretse abanjije kugahongera no kukaramya. Iri vangura ryatumye bamwe muri ba nyampinga b’u Rwanda bahitamo guta umuco biyemeza gutandaraza mu maguru y’abagize agatsiko ngo bakunde babone imirimo. Birababaje!
Kuri ubu umwangavu cyangwa umwari wiyemeje kuba Murutubarwe (murute ubarwe) ni we uhabwa akazi. Naho ba Sindongowe, biyemeje gukomera ku busugi no ku kwemera kwabo, ntibahabwa akazi. Bahinduwe imbwembwe nyamara benshi muri bo bari bafite amanota meza no gukunda umurimo. Ni akumiro!
3. Itonesha n’ivanguramoko mu mashuri
Ntawe utwika inzu ngo ahishe umwotsi. Agatsiko-Sajya kabeshya ko kazanye ubumwe n’uburinganire mu banyarwanda, nyamara karadukanye ivanguramoko n’ubusumbane mu mashuri. Ibi bigaragarira aho imfubyi z’abatutsi ziciwe ababyeyi n’interahamwe zirihirwa amashuri naho imfubyi z’abahutu ziciwe ababyeyi n’Inyenzi-Inkotanyi zo zikarebeshwa umurari. Abatwa bo n’ubundi kuva na kera na kare bigiraga ubuntu. Iri vanguramoko ryatumye abana b’abakobwa b’abahutu benshi bananirwa gukomeza amashuri bahitamo kujya gukora imirimo y’ubuyaya, abandi bashorwa mu buraya no mu mirimo ivunanye. Igiteye agahinda kurushaho ni uko umwana w’umututsi wese yingingirwa kwiga ku buntu kabone n’iyo yaba ari umuswa rudiha! Mwibuke ko usibye amashuri asanzwe, hariho n’amashuri ya IBUKA yabagenewe, yakira abahiga abandi mu buswa kuko abafite amanota nk’ayabandi bo biga mu bigo bisanzwe.
Mu rwego rwo kurushaho gushyamiranya umuryango nyarwanda kandi, muri ibi bihe Agatsiko kadukanye agashya mu busumbane mu mashuri. Ubu inota ryo gutsindiraho ntiringana ku mwana w’umukobwa n’uwo umuhungu. Nyamara abakobwa basanzwe ari bo benshi mu mashuri. Urugero: Niba gutsindira kujya mu mashuri yisumbuye bafatiye ku manota 45% ku bahungu, ku bakobwa bafatira nko ku manota 40%. Ibi byose bikorwa kugira ngo Agatsiko kerekane ko gafitiye impuhwe abakobwa maze bakomeze bakarwanire ishyaka, na ko kibonere ibikombe. Ubu busumbane bwatumye mu mashuri nta mwana w’umuhungu ugisobanurira umukobwa cyangwa ngo amutize ikayi, ahubwo aramubwira ati: “N’ubundi n’iyo wowe utakwiga uzatsinda, mwimirijwe imbere!”
4. Kureshyareshya abahunahunnyi
Kugira ngo abagore n’abakobwa barusheho kwitabira gahunda zako, Agatsiko kahisemo kubareshyareshya kabaha ibikombe, imidari n’ubundi buhendabana. Ni muri ubwo buryo kabahoza mu manama y’imburamumaro ngo karabahugura nyamara kagamije kubona icyanzu cyo kurya inkunga zabo ziba zaje zibagenewe. Karangiza kakabashukisha ibishunga nk’inkoko muri za gahunda z’amafuti: Ngizo za nyakatsi zo ku buriri, ngizo za gira urukwavu na za gira ingurube munyarwandakazi,…
Hari n’abo Agatsiko gashukisha imirimo n’ubuyobozi ngo bakabere abamotsi n’inkomamashyi. Nyamara kakiyibagiza ko abagabo n’ababyeyi babo kabafungiye ubusa, bari gukora TIG, abandi kabahotoreye mu mashyamba ya Kongo, Kibeho n’ahandi henshi mu gihugu, na n’ubu bakaba batarabona ubutabera.
5. Ibikoresho n’abamotsi b’Agatsiko
Agatsiko kahinduye abagore iturufu gahahisha mu mahanga. Kakoze ibishoboka byose kabarundanya mu nzego ngo gakunde kereke isi ko kabateje imbere. Nyamara, byahe byo kajya ko ari ba Baringa! Maze na bo si uguhinduka abamotsi, baravuga barusha kadende! Si ugukoma amashyi barusha abagaragu b’ibwami! Si ugushyomoka barusha inshyanutsi! Si ugusahinda barusha inkotsa!
Izi ngirwabayobozi z’abagore se, mu byo zivuga hari uraterura ngo abarize ikibazo abagore bafunze bazira akarenga nka Madame Ingabire Umuhoza Victoire, Uwimana Nkusi Agnès, Mukakibibi Saidate…? Ese, bo si abagore nk’abandi cyangwa barazira ko baba baravukanye icyaha cy’inkomoko kitavugwa!
Izi ngirwabayobozi z’abagore se, hari ubwo ziraterura ngo zivugire abakecuru basenyerwa amazu yabo, abarandurirwa imyaka, abakubitwa, abamburwa udutaro tw’imineke… Ese hari ubwo zirasabira ubutabera abagore n’abakobwa bafashwe ku ngufu n’Izamarere za Kagame cyangwa abiciwe n’inkoramaraso ze?
Kuri ubu Agatsiko kandi karakoresha abagore n’abakobwa beza mu kureshya abafatanyabugome bako b’abazungu. Kabahinduye indaya. Ni ba Murorunkwere, Mukoshajana…, imbere y’abazungu. Baratereka amaso, bagatambikiza ku bazungu, ubundi bugacya babeshyuza icyegeranyo cyangwa basabira Agatsiko inkunga kikoreshereza mu ntambara imena amaraso muri Kongo ! Harahagazwe!
Umwanzuro:
Ubusanzwe, uburinganire (genre/gender) bivuga uburenganzira bwo kugira amahirwe angana (égalité de chance), ariko Agatsiko si byo gakora. Gashishikajwe no kuvangura, gushyamiranya no gucamo ibice abanyarwanda kugira ngo kabone uko gakomeza kwimakaza ingoma ngome ya ko (diviser pour régner). Ibi nta munyarwanda cyangwa umunyarwandakazi wari ukwiye kubyemera no kubishyigikira. Isaha irageze ngo twamagane twivuye inyuma Agatsiko, tugahambirize izuba riva, bose babireba, maze twishyirireho ubutegetsi butubereye. Uruhare rwa buri wese rurakenewe, nta wundi uzabikora ni wowe na njye, nta kundi byagenda.
Umunsi mwiza ku bari n’abategarugori b’u Rwanda.
Mahoro Pacis,
i Kigali


text:
Isomero rya Kaminuza y’u Rwanda, ishami rya Huye, ifite inyubako za Kaminuza Nkuru y’u Rwanda yashinzwe tariki ya 3 Ugushyingo 1963 mu murenge wa Ruhande, Akagari ka Arboretum. Ni isomero rikoresha ikorabamuhanga mu gucunga ibitabo, inyandiko zaryo zose ndetse n’abarigana ku buryo gutira igitabo, kugishaka byoroha cyane.
Ni isomero rifite ibice bitandukanye bifasha abarigana kubona ibyo bashaka, ari abashaka gusoma ibitabo bitandukanye, kwiga cyangwa no gukora ubushakashatsi. Kandi rifite n’amategeko agenga abari gana mu rwego rwo kwita ku mutekano w’inyandiko, abarigana ndetse n’ibyabo muri rusange.
Igice cy’ibitabo by’Abanyarwanda
Ni igice kigize iri somero aho usangamo ibitabo by’abanyarwanda cyangwa abanyamahanga bavuga ku Rwanda. Harimo ibitabo bivuga ku buzima bw’abanyarwanda, iterambere ry’u Rwanda, ikoranabunga, ubuhinzi n’ubworozi, ubucuruzi, ibidukikije n’ibindi byinshi.
Igice cy’ibitabo by’abanyamahanga
Igice kibamo ibitabo bitandukanye by’abanyamahanga bo ku migabane yose, byifashishwa mu kwiga no kwigisha. Ni ibitabo bifasha abagana iri somero gukora ubushakashatsi ku kintu baba bashaka, harimo nk’iby’ubukungu, amateka, ubumenye bw’isi, umuco, ubuvaganzo, ubuzima, imibereho, politiki n’ibindi.
Igice cy’Ishyinguranyandiko
Icyumba kihariye kibamo inyandiko zimwe na zimwe za Kaminuza, izivuga ku ishingwa rya Universté y’igihugu (Kaminuza Nkuru y’u Rwanda) tariki ya 3 Ugushyingo 1963. Abitabiriye ibirori byo kuyitaha, imihango harimo n’igitambo cya Misa, amagambo yavuzwe na Perezida Gregoire Kayibanda, abari bashinzwe kuyicunga b’Abadominikani. Amashami yatangiranye nayo (Ishami ry’Ubuvuzi, Uburyo bwo kurera n’ishami ry’Ubumenyi bw’abaturage) ndetse n’abanyeshuri 52 b'abanyarwanda batangiranye nayo.
Igice cyagenewe gusomeramo
Mu isomero harimo igice cyagenewe gusomerwamo, mu rwego rwo gufasha abaje gusoma kubona ahantu heza ho gusomera kandi hari umutuzo.
Igice cyagenewe kwigiramo
Ni isomero rya Kaminuza, abenshi barigana ni abanyeshuri, rifite aho ryageneye abarigana bashaka kwiga umwanya wabo mu rwego rwo kubafasha gusobanurirana amasomo yabo, yaba ari umuntu ku gite cye cyangwa ryaba ari itsinda.
Igice cy’Ikoranabuhanga (ICT Lab)
Gufasha abantu gukora ubushakashatsi, hari igice cyagenewe ikoranabuhanga ku buryo umuntu aza agakoresha mashini zirimo kandi na interinete y’ubuntu, cyangwa akazana iye. Ni ahantu hafasha abanyeshuri, abarimu gukora ubushakashatsi neza. Hafasha kandi kumenya uko bagera ku gitabo biri hirya no nino, batanga n’amahugurwa mu gukora ubushakashatsi.
Isomero ryakira abantu bose barigana, gusoma ni ubuntu, gutira igitabo byemerewe abanyeshuri ndetse n’abarimu kandi hari umubare w’ibitabo umuntu atagomba kurenza n’igihe agomba kubimarana. Bagira na WIFI ku buryo ifasha abarigana bose
Umuntu wo hanze agomba kubisaba kuko aba atari muri sisiteme bakoresha. Gusa hari ibitabo bitemerewe gusohoka mu isomero. Ryakira n’ibitabo by’abanyeshuri barangijemo Master mu rwego rwo gufasha abandi kubikoresha kandi ushobora no kubibona ku rubuga rwa kaminuza.
Isomero rya Kaminuza rifungura iminsi yose (uretse iminsi mikuru), kuva saa mbiri za mugitondo kugeza saa yine z’ijoro. (8Am-10Pm).
Amateka yishingwa ryayo twifashishije Kinyamateka No 40 yo kuri 31 Octobri 1963.


text:
Mulindi Japan One Love Project (MJOLP) yimakaje urukundo ifasha abafite ubumuga
Yanditswe na Amani Claude
Mulindi Japan One Love Project (MJOLP) ifite ibikorwa byo kwita ku bafite ubumuga bw’ingingo ibagenera ubufasha burimo kubaha insimburangingo zibunganira, n’amasomo y’ibyo bakora ngo bibesheho.
Bwana Rudasingwa Gatera Emmanuel, Umuyobozi Mukuru wa Mulindi Japan One Love Project, avuga ko mu gihe bamaze bakora bishimira ibyo bamaze kugeraho birimo gufasha abafite ubumuga bw’ingingo batishoboye kubabonera insimburangingo ku buryo bworoshye, guhabwa inyigisho zitandukanye zibaha ubumenyi bwo kuzabasha kwirwanaho mu buzima bwabo bwa buri munsi hatabayeho gusabiriza.
Gatera yagize ati: “Dufatanya na Leta gufasha abafite ubumuga kwikura mu bwigunge, tubigisha imyuga kugira ngo berekane ko na bo bafite ubushobozi bwo kwikorera no gukorera Igihugu cyabo.”
Igitekerezo cya MJOLP cyatangiriye ku Mulindi wa Byumba mu mwaka wa 1992 ubwo urugamba rwo kubohora u Rwanda rwari rurimbanyije.
Kuri ubu iki kigo cyahaye imirimo abagera kuri 16 bakora insimburangingo n’inyunganirangingo.
MJOLP ni cyo kigo cyateje imbere imikino y’abafite ubumuga aho guhera mu mwaka wa 2000 bitabiriye imikino muri Australia, mu Bugereki. Mu 2020 biteganyijwe ko abafite ubumuga bazitabira imikino mu Buyapani.
Mu gihe Abanyarwanda bizihiza isabukuru yo Kwibohora ku nshuro ya 24, Gatera ahamya ko abafite ubumuga bakwiye gusigasira ibyagezweho bagakomeza kwiteza imbere kuko bafite byinshi bashoboye.
Gatera arasaba Leta ko nk’abikorera batangije gahunda yo kwita ku bafite ubumuga yagiramo uruhare ibaha ingengo y’imari mu kubateza imbere no kubashyigikira.


text:
Kigali: Kagame yashimye abitabira siporo rusange
Yanditswe na MUGABO LAMBERT
Umukuru w’Igihugu Paul Kagame, yitabiriye siporo rusange mu Mujyi wa Kigali, ashimira abayitabira, ababwira ko iyo ufashe neza umubiri n’ubwonko bukora neza.
Ku munsi w’ejo hashize ku cyumweru tariki ya 17 Kamena 2018, muri siporo ikorwa mu Mujyi Kigali yitiriwe “Car Free Day”, ikaba yaritabiriwe na Perezida Paul Kagame, ashimira abayitabiriye b’ingeri zose, abakuru n’abato.
Yagize ati “Ndabona abakiri bato n’abageze mu za bukuru hano. Ndagira ngo mbashimire ko mwitabira iyi myitozo ngororamubiri”. Ababwira ku kamaro ko gukora siporo, Perezida Kagame yagize ati “Iyo ufata neza umubiri, ubwonko nabwo bukora neza”.
Umukuru w’Igihugu akaba yaravuze ko yifatanyije n’abari bitabiriye iki gikorwa mu rwego rwo kubasuhuza, no gufatanya na bo kugorora ingingo, ndetse abifuriza weekend (umunsi w’ikiruhuko) nziza n’ubuzima bwiza.
Ni ku nshuro ya kabiri Umukuru w’Igihugu Paul Kagame yitabira iyi siporo rusange mu Mujyi wa Kigali, aho ubushize ubwo yayitabiraga yasabye ko yakongerwa igihe kugira ngo ikomeze gutanga umusaruro.
Icyo gihe yabaga rimwe mu kwezi, ku cyumweru cya mbere cy’ukwezi, ari bwo yahitaga ishyirwa kabiri mu kwezi, ku cyumweru cyako cya mbere no ku cya gatatu.
Mu ikorwa ry’iyi siporo rusange mu Mujyi wa Kigali, hasuzumwa indwara zinyuranye ku buntu, hakabaho no gukangurira abantu kwirinda indwara zitandura binyuze mu gukora imyitozo ngororamubiri.


text:
Bugesera: Umushinga wuhira hifashishijwe izuba bawufata nk’umucunguzi
Yanditswe na Deus NTAKIRUTIMANA
Abatuye mu karere ka Bugesera mu murenge wa Mayange bubakiwe umushinga wo kuhira imyaka imusozi hifashishijwe imirasire y’izuba, uzabacungura imvune, ikiguzi n’igihombo baterwaga n’uburyo bakoreshaga mbere.
uyu mushinga usobanurwa na Injeniyeri Umuhoza Sylvie ukora mu Mushinga Hinga Weze wawubakiye aba baturage. Avuga ko izuba riva, pano zimanitse zigakurura ingufu zifashisha mu gukurura amazi ari mu kiyaga cya Cyohoha, akajya mu kimeze nkurugomero (dam) bubatse imusozi, akahava akwirakwizwa mu mirima hifashishijwe imipira yabugenewe.
Ubuhinzi bwaba baturage bwabasabaga imbaraga n’ikiguzi kinini nkuko bisobanurwa na Bwana Ndaberetse Daniel, Perezida wa koperative Abakoranamurava ba Mayange ari nayo izajya ibyaza umusaruro ibi bikorwa.
Avuga ko nk’uwahingaga inyanya yuhiraga yifashishije imashini ikogota amazi yanywaga litiro eshanu za lisansi mbere yo guhinga hegitari imwe.
Bahita batera ingemwe buhizaga rozwari mbere yukwezi, kugirango bakoreshe amazi afite imbaraga nke atazangiza. Nyuma bazuhiraga bakoresheje litiro 5 buri cyumweru, kugeza zeze mu minsi 90.
Umuntu agendeye ku kiguzi cyo kuhira ubwacyo nticyajya munsi y’amafaranga ibihumbi 200 kuri hegitari. Ibyo byiyongeraho imashini yuhira baguraga amafaranga ibihumbi 350, ariko hari abaziguraga kuri nkunganire.
Avuga ko nubwo wasangaga kuri hegitari umuntu ahasarura amabase asaga 400, bari baririye barimaze. Ati “Byaduhendaga cyane birenze ukwemera.”
Imvune n’igihombo bagize ari ko ngo bagiye kuhimarwa n’uwo muyoboro bubakiwe, avuga ko bazawubyaza umusaruro uko bikwiye, maze ubutaka busaga hegitari 10 bafite bakazabuhinga bwose kandi ku gihe, ndetse batanakangwa n’ibihe by’izuba.
Kubyaza umusaruro ibi bikorwa abihurizaho na Nyirabagwiza Josiane, uvuga ko yari yaracitse intege zo guhinga imbuto n’imboga ahari iyi mirima kuko ngo kuhira akoresheje ibikoresho gakondo byamusabaga imbaraga adafite.
Agira ati “Nuhiraga nkoresheje rozwari nkumva umugongo ugiye guturika, ariko kuva batwegereje uyu mushinga ngiye guhagurukira guhinga cyane, ubundi niteze imbere. Mu byukuri ni igitangaza kitubayeho.”
Ndaberetse Daniel nawe ufite umurima ahagenewe kuhirwa yababazwaga no kutawubyaza umusaruro ubutaka bwe uko bikwiye, nyamara ngo arashubijwe. Ati “Mfite umurima ufite ubuso busaga hegitari, ariko nahingaga nk’igice cyawo, ikindi nkabura uko ngihinga kubera ubushobozi buke bwo kugura lisansi. Ubu ngiye kuhahinga hose maze mbone umusaruro nifuza.”
Nubwo abaturage bahigira kubyaza umusaruro ibi bikorwa, umushinga Hinga Weze ubibutsa ko batabirinze byabapfira ubusa. Kiza David uwuhagarariye mu ntara y’ i Burasirazuba abibutsa atya : “Twebwe akacu turakarangije. Ibikorwa biri mu maboko yanyu, nimubibyanze umusaruro, mubirinde ntibizangirike.”
Igikorwa nk’iki akarere ka Bugesera kakibonamo urundi rugero rwo kwibohora nkuko byemezwa na Umwali Angelique, umuyobozi wako wungirije ushinzwe iterambere ry’ubukungu, uvuga ko bizafasha abaturage kwibohora imirire mibi, ubukene , bityo ikibazo cy’amapfa yigeze kuvugwa muri Bugesera, yatumaga bamwe basuhuka, kikaba amateka.
Uyu muyoboro wuzuye utwaye amafaranga yu Rwanda asaga miliyoni 100 uzuhira hegitari zisaga 10. Ibikorwa uzuhira bihuje abaturage 75 bibumbiye muri koperative imaze hafi amezi atatu itangiye ivuga ko yanamaze kubona isoko ryo mu mahanga ryo kugurishaho umusaruro uzabona.
Hinga Weze izafasha abaturage mu gikorwa cyo kuhira hegitari 300. Uwo mushinga uzafasha abahinzi 1200 bo mu turere tune, gunga nwza bakeza. Utwo turere ni Kayonza, Ngoma, Gatsibo na Bugesera.
Hinga Weze ni umushinga w’imyaka itanu uterwa inkunga n’Ikigo cya Leta Zunze Ubumwe za Amerika cyita ku iterambere mpuzamahanga (USAID) ushyirwa mu bikorwa na CNFA. Intego
y’ibanze ya Hinga Weze ni ugufasha abahinzi baciriritse kongera umusaruro, guteza imbere imirire myiza mu bagore n’abana bo mu Rwanda, no guteza imbere ubuhinzi bugashobora
guhangana n’ihindagurika ry’ikirere.


text:
REKA TUREBE UBURYO UMUKOBWA WATAKAJE UBUSUGI YABWISUBIZA
Burya gutakaza ubusugi biroroha ariko kugira ngo umuntu yongere abusubirane ntibyoroshye. Aha twabashakiye uburyo umukobwa watakaje ubusugi yakoresha akongera akisubiza ubusugi bwe.
Uko umugore akora imibonano mpuzabitsina kenshi niko igitsina cye cyiyongera mu bunini iyo bikabije, Bikaba bishobora no kuviramo ko umugabo atamwifuza cyane kuko uko byamuryoheraga bakibikora bwa mbere siko bikimeze
Dr. P. Mupenzi Mwiza avuga ko Hari ibinini ushobora kunywa ku buryo igitsina cyawe cyongera gusubira bushya, Gusa iyo miti ishobora kugutera ibibazo niyo mpamvu hano tugiye kuguha uburyo gakondo wakoresha igitsina cyawe kigasubira kuba gito kandi bikakurinda n’izindi ndwara cyangwa kuba hari umwuka mubi usohoka mu gitsina cyawe.
Ese ni ibiki umukobwa yakoresha ngo asubire kuba mushya?
Hari ibimera birindwi bikoreshwa cyane mu kugabanya ubunini bwigitsina cy’umugore ariko kimwe cyonyine nicyo kiboneka mu Rwanda .
Ese iki kimera kiboneka mu Rwanda ni ikihe?
Iki kimera kizwi Ku izina ry’IGIKAKARUBAMBA.
Ni ikimera kizwiho ibintu byinshi cyane cyane mu gukiza indwara zitandukanye.
Igikakarubamba gifite ububasha bwo kugabanya ubunini bw’igitsina kikaba gito, kandi gituma uzana ububobere mu gitsina cyawe kikaba cyanagukiza izindi ndwara, nk’uduheri tujya tugararagara mu gitsina cy’umugore bitewe wenda n’uko yihanaguje ibintu bidasukuye cg ibindi.
Ese igikakarubamba gikoreshwa gute?
Fata amazi y’igikakarubamba ubundi uko ugiye koga uyasige mu gitsina cyawe ugitangira koga,
igihe urangije koga ahantu hose fata amazi meza woze mu gitsina cyawe udakoresheje isabune cyangwa ikindi kintu.
Numara koga neza wihanagure, ibi ujye ubikora buri munsi ugiye koga bizatuma igitsina cyawe gisubirana kibe gito kandi kigire umuhumuro mwiza ndetse n’ubuzima bwiza.
Niba ufite umwana wiga S6; S3 na P6 ibi bizamini byakozwe byamufasha kuguma kwitegura kuzakora ibizamini bya Leta bisoza umwaka
Umubirizi uzwiho kuvura inzoka zo mu nda burya uvura n’izindi ndwara zitandukanye
Umubirizi uzwiho kuvura inzoka zo mu nda burya uvura n’izindi ndwara zitandukanye harimo: Kuribwa mu gifu, Kanseri ya porositate, Umusonga , Kubura ibitotsi, Kongera uburumbuke, Umwijima ,Kanseri y’ibere, Kongerera amashereka, Impyiko , Diyabete nizindi.
Umuravumba (Tetradenia riparia) ni umuti utangaje
Umuravumba ni ikimera gitangaje Imana yatwihereye, turusheho gusobanukirwa ni ki kimera nakamaro gifite mumibereho yacu; aho uvura indwara zitandukanye na zimwe utari uzi.


text:
Abakristo bamwe batekereza ko ibikorwa cyangwa imirimo bakora, ubumenyi mu bya Bibiliya cyangwa impano bafite bishobora kubahesha agakiza. Mbese ni iki umuntu yakora kugira ngo abone agakiza?
Efeso wari umujyi ukorerwamo ubucuruzi bukomeye. Abari bawutuye birataga urusengero rukomeye rwari rwarubakiwe ikigirwamana cy’Abaroma cyitwa Diyana.
Ni umujyi warimo abahakanyi benshi. Abakristo bari bawutuyemo na bo bibeshyaga ko ubukristo bwabo n’ibyo bagezeho babikesha ubwenge hamwe n’ibikorwa bakora. Ibi nibyo byabateraga ubwibone no kwishyira hejuru. Pawulo abandikira yari afite intego yo kubahugura no kubafasha gusobanukirwa ubuzima bahozemo mbere yo kumenya Yesu, n’uwo bakesha kuba barashoboye kubusohokamo. Mbere bari imbata z’ ibyaha by’uburyo bwinshi, bakoraga imihango ya gipagani, basengaga ibigirwamana, bayoborwaga na kamere muntu, bari abo gupfa. Kuba barahindutse abakristo, bakaba bari mu Itorero ni umugambi w’Imana batagizemo uruhare na ruto.
Ni umugambi Imana ubwayo yagize, ibitewe n’urukundo ikunda abantu yaremye, yiyemeza gutanga ku buntu Umwana wayo Yesu Kristo, kugira ngo uzamwizera wese azamushoboze kuva mu byaha, ahinduke umwana w’Imana.Agakiza ntikagurwa kandi ntikagurishwa. Gatangwa n’Imana ku buntu, binyuze mu kwizera urupfu no kuzuka bya Yesu. Kwizera imbaraga z’Imana zazuye Yesu Kristo mu bapfuye ni byo bikura umuntu mu mitekerereze, imyifatire n’ibikorwa bibi, bipfuye, nibyo bimugobotora mu migozi y’icyaha, akaba icyaremwe gishya kandi agatangira urugendo rw’imibereho n’ibikorwa bihamya uwo yizeye. Imirimo myiza, ubuhamya bwa gikristo ni imbuto z’agakiza umuntu aheshwa no kwitandukanya n’icyaha ndetse no kwizera Yesu Kristo.
Iyo mirimo n’iyo mibereho mishya bishoboka kandi byoroha kubera Yesu uba wakuyeho imbogamizi zabyo. Ni we wo kuratwa no gusingizwa. Bityo umukristo wakiriye agakiza aharanira kugaragaza imibereho n’ibikorwa bihamya imbaraga, urukundo n’ubuntu by’Imana. Ntacyo yirata ahubwo arata Imana imubeshejeho ku buntu, kandi imushoboza kugira uruhare rugaragara mu murimo wayo abereyeho gukora. Abefeso 2:1-10
Kuzirikana aho Imana yadukuye twebwe abakristo n’aho itugejeje, nta kiguzi dutanze kuko nta n’icyo twabona, ahubwo ibitewe n’urukundo rwayo, bikwiye kudutera guca bugufi, kongera imbaraga mu murimo wayo dukora, gutanga ibishoboka byose tunezerewe kandi tudategereje ko hari ubitubwiriza, kugira ngo duhamye ko koko imbaraga z’uwatuzuye ushobora byose ziri muri twe koko kandi zidukoreramo. Imirimo myiza umukristo umaze kwakira agakiza akora ni yo Imana yamuremeye, kugira ngo ihamye ko ari ikiremwa cyayo.
Bikwiye kandi kuduhindura abagira uruhare rufatika, mu gukura mu byaha no mu mibereho igayitse abakibirimo, uko ni ko guha agaciro ubuntu Imana yatugiriye. Imana ibitubashishe.
[email protected]